2-Тошкент юридик коллежи ўқувчилари ваҳшийлашиб кетдими? | ДУНЁ ЎЗБЕКЛАРИ | Mobile Version\n03/30/2013 Ismat Khushev Ватандан хабарлар\nТаҳририятимизга келган муштарий мурожаати юзасидан 2-Тошкент юридик коллежида таълим ва тарбия борасидаги олиб борган журналист суриштирувини эътиборингизга ҳавола этмоқчимиз. Мурожаатчининг исм-фамилияси эса ўзининг хоҳишига кўра сир сақланади. Мурожаатнинг қисқача тафсилоти эса қуйидагича…\n“– Қизим 2-Тошкент юридик коллежининг биринчи босқич талабаси. Сўнгги пайтларда ўқишга бўлган қизиқиши сусайган. Буни ундаги коллежга бориш истаги ҳам сўнганидан сўнг сездим. Дастлаб, гап нимадалигини тушунмадим. Чунки ўқиётган йўналишини ўзи танлаган эди. Кейин билсам, бунга коллеж талабалари орасида хулқи ёмон, жанжалкаш талабалар (асосан қизлар орасида) кўплиги сабаб бўлибди. Қизимни, катта курс ўқувчилари ҳатто таъқиб қилишаётган экан. Ҳайратланарлиси, коллеж раҳбарияти бунга қарши ҳеч қандай чора кўрмаяпти. Тўғрироғи, кўра олмаяпти!”\nАЧИНАРЛИ, АММО ҲАҚИҚАТ…\nТаҳририятнинг интернет манзилига тушган бу мурожаатдаги вазиятдан бохабар бўлиб, ижодий жамоа билан уни муҳокама қилганимизда, дунё телеканаллари орқали тез-тез эфирга узатилаётган лавҳалар кино тасмасидек кўз олдимдан ўтди. Коллеж ўқувчилари орасидаги низолар, гуруҳ-гуруҳ бўлиб ўз тенгдошларига тан жароҳати етказишлар… ҳатто устозларга ҳам қарши жисмоний ҳаракатлар… Наҳотки бундай андишасизлик, бетарбиялик ва ҳурматсизлик, инсон қадрига бефарқлик бизнинг айрим ёшларни ҳам ўз домига тортиб улгурган бўлса…\nКоллеж раҳбариятининг “дахли йўқ”ми?\nКоллеж раҳбари вазиятни бизга “тўғри тушунтирган” ҳолда, ўқув масканидаги аҳвол ҳақида барча саволларга жавоб бериш ваколатини мазкур таълим-тарбия даргоҳидаги Маънавий-маърифий ишлар бўйича директор ўринбосари Дилшод Каримовга топширди. Биз ҳам ноумид шайтон деганларидек, директор ўринбосари билан мулоқот ўтказишга уриндик.\n“Жазолашга ҳақимиз йўқ”?!\n– Ушбу ўқув масканидаги айрим ёшларнинг тарбиясига билан боғлиқ маълумотларига кўра, бу ерда таҳсил олаётган талабалар ичида пичоқ олиб юриш ҳолатлари ҳам кузатилган. Асосли бўлиши учун мисолларга ўтсак: ўтган йили дарс пайтида икки йигит жанжаллашиб, бири иккинчисига пичоқ санчиши натижасида қаттиқ жароҳатланган…\n– Ушбу таълим масканида 3 йилдан буён таҳсил олаётган яна бир ўқувчи қиз ҳам тарбия борасида анчагина муаммолар келтириб чиқараётган экан…\nМана сизга айрим ўқув масканларида таълим ва тарбия борасидаги вазият. Нега тарбияси оғир сифатида рўйхатга олинган ўқувчилар билан ишлаш борасида айни пайтда амалга оширилаётган ҳаракатлар деярли сезиларли натижа бермаётган бўлса, уларга эътибор янада кучайтирилмайди? Психологлар билан алоҳида мулоқот учрашувлари тез-тез ўтказилмайди? Балки бу борада нимадандир ёки кимдандир чўчиш бордир? Бу саволларга эҳтимол суриштирув сўнгига қадар ечим топармиз…\nКоллежнинг “якка ҳоким”и\nСуриштирувимиз давомида айнан мақола ёзилишига сабаб бўлган “қаҳрамон қиз” билан учрашишга ҳам аҳд қилгандик. Учрашдик ҳам. У қизни кўча-кўйда кўрган киши безорилик қила олишига ишониши қийин. Аммо…\n– Сиз атрофдагилар билан ўта бешафқат муносабатда бўлишингиз ҳақида кўп эшитдик…\n– Биринчидан, мен шу кунгача ҳеч кимга қўл кўтармаганман. Лекин, тўғри, баъзи ўқувчилар билан гап талашиб, уришиб кетганим рост… Мен тегмаганга тегмайман. Кимдир ножўя гапирса, жавоб қайтаришим мумкин.\nСуҳбатдошимизнинг айни шу жавобидан масалага бироз ечим топгандек бўлдик. Наҳотки кўпчилик таҳсил олувчилар билан муаммо юзага келаётган бир пайтда талаба қиз ўқув масканида мавжуд психолог мутахассис суҳбатида бир марта ҳам бўлмаган? Умуман олганда “қаҳрамон”имиз билан кечган қисқа мулоқот орқали моҳиятдан хабар топдингиз. Ахир бу бизнинг эмас, айнан ўша ўқув масканида таҳсил олувчи талаба қизнинг маълумотлари. Асосийси, нега бу мавзу бизни бефарқ қолдирмаганини энди тушунгандирсиз? Қизлар орасида бир-бирига тан жароҳати етказишгача ҳолатлар кузатилган ўқув маскани масъулларининг айрим ёшларимиз тарбияси билан боғлиқ оғриқли масалада “бирор қарор чиқаришга, уни жазолашга ҳақли эмасмиз” дейишини қандай тушуниш мумкин?\n“Қаҳрамон-қиз”нинг онаси нима дейди?\n– Ростини айтишим керак, қизимни 1-2 курсда қаттиқ назоратда ушлар эдик, — дейди суҳбатдошимиз, “қаҳрамон-қиз”нинг онаси. – Уч аканинг орасида ўсган қизим доим назоратда, ҳатто акалари ўқишига ўзи олиб келиб, уйга ўзлари олиб кетишар эди. Мана бир йил бўлди, унга бироз назоратни сусайтирган эдик. Қизимни бировга зиён етказадиган қиз, деб билмайман. Куни кеча шу ўқув маскани талабалари билан қандайдир келишмовчилик сабаб уйга юзлари қонталаш бўлиб кириб келди. Нега энди қизим бировлардан калтак еб юриши керак? Яна уни айбдор қилиб кўрсатишади. Сизни қизиқтирган жараёнда мазкур ўқув даргоҳидаги талабаларнинг тарбияси билан боғлиқ оғриқли масалада фақат қизим айбдор бўлаётгандек ҳис қиляпман. Ҳатто, қизим тарбияси оғир талабалар рўйхатидалигидан ҳам хабарим йўқ. Бу ҳақда ўқитувчилар биз ота-оналарни огоҳлантириши керак эмасми?\nШунингдек, участка нозири бизга тақдим этган маълумотларида ўқув масканида таҳсил олаётган ва айнан мурожаатда келтирилган вазиятларнинг бош “қаҳрамони” бўлган қизнинг ҳаракатлари устидан бир неча марта шикоят хати тушгани, улар ўрганиб чиқилиб, огоҳлантириш берилганини таъкидлади. Ҳатто “қаҳрамонимиз” иштирок этган бир низодаги жисмоний ҳаракатлар борасида экспертиза жавоблари олиниб, у “Маъмурий жавобгарлик тўғрисида”ги Кодекснинг 52-қисми (қасддан баданга енгил шикаст етказиш) билан айбдор деб топилган.\nМуаммонинг катта-кичиги бўлмайди. Шу боис айримларнинг назарида бу масала “ёшларнинг ўтиш давридаги бир ҳолат” дея баҳоланишидан қатъи назар, суриштирувни ўтказишга киришдик. Бир ҳолат юзасидан ўтказилган суриштирувимиз жараёнида олинган маълумотлар кимнингдир фарзанди тарбиясига, яна айнан шу масъулиятли вазифада ота-оналар билан баб-баравар жавобгарликка эга соҳа ходимларининг касбига бўлган муносабатида озгина бўлса-да, туртки берар, деган мақсадда уни чоп этишга ҳам қарор қилдик. Ниятимиз эса айрим ёшларнинг жуда ҳаддан ошган бебошлиги, тартибсизлигига чек қўйиш, шу йўлдан кетаётган бошқа ўқувчиларнинг кўзини очиб, тўғри хулосага келишларига сабабчи бўлишдан бошқа нарса эмас.


Тожикистонда илк онлайн интим дўкон очилди\nТожикистондаги биринчи онлайн шаҳвоний дўконнинг Facebook тармоғидаги саҳифасидан скриншот.\nТожикистонда мамлакат тарихида илк бор онлайн интим магазин очилди. Харидорлар уйига шишириладиган қўғирчоқлардан тортиб вибраторгача бир неча соат ичида етказиб беришни ваъда қилаётган дўкон асосан мусулмонлар яшайдиган мамлакатда диний уламолар ғазабини келтирмоқда.\nsex_shop_tj администраторларидан бири Озодлик радиоси тожик хизмати билан Viber мессенжери орқали суҳбатлашиб, ширкат харид қилинган буюмларни буюртма олинганидан кейин ярим соатдан беш соатгача бўлган вақт ичида ўз манзилига элтиб беришини айтди.\nАдминистраторнинг айтишича, магазин харидорлар шахси сир қолишини кафолатлайди.\nТожикистонда кредит карталар ҳамда онлайн тўлов тизимлари кенг тарқалмагани учун харидорлар маҳсулотларни олаётган пайтда пул тўлайди.\nМагазиннинг ижтимоий тармоқларда, жумладан, Instagram ҳамда Twitterда ҳисоби бўлиб, бу ҳисобларга озгина одам ёзилган. Ширкатнинг аниқ манзили эса очиқланмаган.\nАммо ширкат ўз маҳсулотларини пойтахт Душанбе ва иккинчи йирик шаҳар Хўжанддаги харидорларга етказиб беришини айтмоқда.\nШишириладиган қўғирчоқ 70 доллар туради. Бу эса Тожикистондаги ўртача ойликнинг деярли ярмига тенгдир.\nБу масала юзасидан тожикистонликлар ижтимоий тармоқларда ҳамда Душанбе кўчаларида ўтказилган сўров давомида турлича фикр билдирдилар. Айримлар бундай магазин миллий қадриятларга путур етказишидан хавотирда эканлигини айтса, бошқалар танлаш ҳуқуқи муҳим деб ҳисоблашларини билдиришди.\nОзоди вебсайтида “Муҳаммад” исмли муштарий: “Ёшларимизни бундай иллатлардан сақлашимиз керак. Болаларингизга мактабда бунақа нарсаларни ўргатмаган бўлар эдингиз”, дея шарҳ қолдирди.\n“Азизов Азизов” Одноклассники ижтимоий тармоғида: “Бу одамлар касал бўлса керак, шифокорга кўринишсин”, деб ёзди.\nДушанбеда яшовчи Беҳруз эса “XXI асрда ва Интернет асрида одамларнинг танлаган йўли ва хоҳишлари назорат қилинмаслиги керак, бундай қилиб бўлмайди ҳам”, деб ёзган.\nБошқалар бу масалага ҳазиломуз ёндашди. Toptj.cом сайтида аноним фойдаланувчи: “Хитойда ишлаб чиқарилган резина келинлар – энди ҳамма нарсани биламан”, деб ёзди.\nАммо диний уламолар учун бу кулгили масала эмас. Улар интим магазин ва унинг шаҳвоний ўйинчоқлари оила қуриш бўйича анъанавий қадриятларга ҳамда ёшларнинг руҳий соғлиғига жиддий таҳдид солади, деб ҳисоблашади.\nТожикистон Ислом университети профессори Мавлавий Абдураҳим Каримов тожикистонликларни ҳақиқий эркак ва аёллардан воз кечмасликка чақириб, қўғирчоқлар билан жинсий алоқа қилиш “зино”га тенг келишини айтди.\nДушанбелик имом Қобилжон Боев интим ўйинчоқлардан фойдаланиш исломий қадриятларга зид эканлигини билдирди.\nТожикистонда муллалар ҳурмат қилинади ва уларнинг жамиятдаги таъсири катта. Тожикистоннинг дунёвий ҳукумати аҳолининг Ислом динига амал қилишини назорат қилишга уринишига қарамасдан, кейинги йилларда мамлакат аҳолиси борган сари динга берилмоқда.\nИнтим магазиннинг тожик жамиятида ўрни бор-йўқлиги магазин маҳсулотларининг бозори қандай бўлишига боғлиқ бўлади.\nДўкон маъмурининг айтишича, ҳозирча уларда байочди (стартап) учун етарли харидор бор.\nОзодликнинг инглиз хизмати чоп қилган ушбу мақола Нодир Атаев томонидан ўзбекчага ўгирилди.


Хориждаги ўзбекистонликлар сайловларда иштирок этишида янги тартиб\n14:53 10 Июл 2020\n16:51 22.10.2019 (Янгиланган 16:54 22.10.2019) Ҳавола олиш\nХорижда бўлиб турган республика фуқаролари илгари фақат консуллик рўйхатидан ўтган тақдирида сайловларда қатнашиши мумкин эди.\nТОШКЕНТ, 22 окт — Sputnik. Олий Мажлис Қонунчилик палатасига ва вилоят, туман, шаҳар кенгашига депутатлар сайловлари роппа-роса икки ойдан сўнг – 22 декабрь куни бўлиб бўлиб ўтади. Хорижда вақтинча ёки доимий яшаётган Ўзбекистон фуқароларининг парламент сайловларида овоз бериш ҳуқуқларини амалга оширишлари учун чет эл ваколатхоналари ҳузурида 53 та сайлов участкаси ташкиллаштирилади. Бу ҳақда Марказий сайлов комиссиясининг навбатдаги мажлисида хабар қилинди.\nСайлов бюллетени қандай кўринишга эга бўлади – Адлия вазирлиги\nИлгариги 2014 йил декабрдаги парламент сайловлари республикадан ташқарида 44 та участкада ўтказилган эди.\nТадбирда таъкидланганидек, Сайлов кодексининг 10-моддасига мувофиқ Ўзбекистон Республикасининг чет давлатлардаги дипломатик ва бошқа ваколатхоналари ҳузурида сайлов участкалари тузилиши, уларни округга бириктириш тўғрисидаги масала Марказий сайлов комиссияси томонидан ҳал этилиши белгилаб қўйилган.\n“Илгариги сайловларда овоз бериш ҳуқуқидан республиканинг хориждаги ваколатхоналарида консуллик рўйхатларидан ўтганларгина фойдалана олган. Бу сафар рўйхатда бўлмаганлар ҳам иштирок эта олади. Улар биз билан боғлансалар кифоя”, - деди МСК раиси Мирзо-Улуғбек Абдусаломов.\nБундан ташқари, фуқаролар ТИВ расмий веб-сайти орқали электрон шаклда хориждаги сайлов участкасининг сайловчилар рўйхатига киритиш тўғрисидаги мурожаатини сайловга ўн беш кун қолгунга қадар бериши мумкин.\nЙиғилишда, шунингдек, “SAYLOV-2019” мобиль иловасининг тақдимоти ҳам бўлиб ўтди. Мазкур мобиль илова сайлов комиссияларининг самарали фаолияти учун қўшимча қулайлик ва имкониятлар яратади. Ундан сайловга оид қонун ҳужжатлари, сайлов комиссиялари фаоллари ҳақида маълумотлар, сайловчилар, комиссия аъзолари, сиёсий партиялар ва номзодлар ҳамда кузатувчилар учун услубий тавсиялар, сайлов фаолларининг билимини оширишга доир ўқув материаллари, китоблар ва мақолалар, сайлов мавзуси бўйича савол-жавоблар ўрин олган.\nРасмий маълумотларга кўра, аҳолиси 33 миллиондан ортиқ бўлган Ўзбекистондан ҳозирги вақтда ташқарида бўлган фуқаролар сони қарийб 3 миллион. Уларнинг 2 миллионга яқини Россияда.\nНавбатдаги парламент сайловлари республикада 22 декабрь куни бўлиб ўтади. Давлатнинг сайлов тўғрисидаги қонунчилигига мувофиқ, депутатликка номзодлар сиёсий партия томонидан илгари сурилади. Номзодларнинг рўйхатга олиниши сайловга 35 кун қолганда тугатилади.\nҲозирда Ўзбекистонда расман бешта сиёсий партия рўйхатга олинган бўлиб, уларнинг барчасига сайловларда қатнашишга рухсат берилди.\nЛавров ядровий зиддият хатарлари ошгани ҳақида гапирди\nРоссия ТИВ раҳбари АҚШ қурол-аслаҳалар назорати архитектурасини тубдан вайрон қилаётганига урғу берди.\n14:14 Лавров ядровий зиддият хатарлари ошгани ҳақида гапирди\n14:03 Пандемия вақтидаги инсонпарварлик\n13:57 Россияда авто-жарималар миқдорини ошириш таклиф қилинди\n13:27 Олтин ниқоб, Африка раққосаси ва ғазабга тўлган буқа – ҳафта суратлари\n13:25 Тошкентда йил бошидан зўравонликдан жабр кўрган 709 нафар аёлга ҳимоя ордери берилди


№ 81 дан: 07.10.2017\nКўмир брикети: беш янги лойиҳа самараси\nЖондор тумани халқ таълими бўлимига қарашли муассасаларда куз -қиш даврига зарур бўлган кўмир тўла жамғарилди. Унинг қарийб 50 фоизи брикет-ёқилғидир.\nЭътиборлиси, бу маҳсулот "Ўзбеккўмир" акциядорлик жамиятининг "Бухоро кўмир етказиб берувчи" унитар корхонаси цехида ишлаб чиқарилган. Ушбу цех республика Вазирлар Маҳкамасининг 2016 йил 30 декабрда қабул қилинган "Республика аҳолиси ва бюджет ташкилотларига кўмир маҳсулотларини етказиб бериш механизмларини такомиллаштиришга доир қўшимча чора-тадбирлар тўғрисида"ги қарори ижросини таъминлаш доирасида ташкил этилди.\nТаъкидлаш керак, хорижда ишлаб чиқарилган кўмир брикети тайёрлаш қурилмаси технологик ускуналари қиммат бўлиб, каттагина валюта эвазига харид қилинаётган эди. Бундан ташқари, импорт молни келтириш ва уни созлашу ўрнатишнинг ўзига хос ташвишлари бор. Юқоридаги қарорда ушбу қурилмаларни мамлакатимизда ишлаб чиқариш вазифаси илгари сурилгани тилга олинган муаммолар ечимида муҳим аҳамиятга эга бўлди. Мазкур ҳужжатга мувофиқ, Навоий кон-металлургия давлат корхонасида ҳар кеча-кундузда 150 тонна кўмир брикети ишлаб чиқарадиган қурил-маларни тайёрлаш ўзлаштирилди. Ана шундай технологик ускуналардан бири Жондор туманида ўрнатилди.\n—Қурилма ўрнатилган цехни ишга туширишда уни етказиб берувчи томон—Навоийдаги корхона мутахассислари билан ҳамкорлик қилинди,—дейди цех бошлиғи Толиб Ражабов.—Фаолият бошлангандан буён ўтган қисқа даврда 1300 тоннадан зиёд кўмир брикети ишлаб чиқарилиб, улар нафақат Жондор, балки Қоракўл ва Олот туманларидаги бюджет ташкилотлари—таълим ва соғлиқни сақлаш тизими муассасаларига етказиб берилди. Яна муҳим жиҳати шуки, лойиҳанинг амалга оширилиши туфайли 19 та иш ўрни яратилди. Лойиҳа қувватини ўзлаштириш асносида яқин ойларда жамоамиз аъзолари сафи янада кенгаяди.\nБуюртмачи учун сифат масаласи ҳамиша муҳим. Суҳбатдошимизнинг таъкидлашича, ишлаб чиқариш технологик жараёнларида бу масалага ҳам жиддий эътибор қаратилмоқда.\n—Кўмир брикети ёнувчан бўлса, қозонхонада тутамайди, самарадорлиги юқори бўлади,—дейди Жондор туман халқ таълими бўлими муҳандис-мутахассиси Собир Насруллаев.—Бу жиҳатдан корхона маҳсулоти бизга маъқул. Қолаверса, кўмир брикети қопларда қадоқланган ҳолда етказиб берилгани уни ташиш, сақлаш ва фойдаланишда қулайликни таъминлайди.\nТаъкидлаш керак, ҳукумат қарорига мувофиқ вилоятимизда Олмалиқ кон-металлургия акциядорлик жамиятида тайёр¬ланган ва ҳар қайсиси кунида 30 тонна кўмир брикети ишлаб чи¬қарадиган яна тўртта қурилма билан жиҳозланган цех ишга туширилди. Олот, Қоракўл, Когон ва Вобкент туманларида фаолият кўрсата бошлаган бу ўзига хос мини корхоналарда истеъмолчиларнинг буюртмалари ўз вақтида бажарилмоқда.\n"Ўзсаноатқурилишбанк" акциядорлик тижорат банки томонидан 2,7 миллиард сўм миқдорида имтиёзли ва қулай шартлар асосида кредит ажратилгани юқоридаги бешта цехни қуришда жуда қўл келганини ҳам таъкидлаш ўринли.\n—Вилоят ва тегишли туман ҳокимликлари омборхона ҳамда бошқа иншоотларга эга цехларимизни қуриш учун ер майдонларини ўз вақтида -ажратиш бараварида юзага келган муаммоларни ҳал этиш орқали лойиҳаларимизни амалга оширишда бизни қўллаб-қувватлашди,—дейди "Ўз-беккўмир" акциядорлик жамиятига қарашли "Бухоро кўмир етказиб бе-рувчи" унитар корхонаси раҳбари Улуғбек Козимов.—Цехларимизда ми-жозлар учун тегишли қулайликлар яратилган. Масалан, уларга зарурат туғилганда, маҳсулотларни ўз транспортимизда ҳам етказиб беряпмиз. Дарвоқе, корхонамиз, тадбиркорлик субъект¬ларига тегишли брикет ишлаб чиқарувчи Шофиркон туманидаги "Скифландия" масъулияти чекланган жамияти ва Вобкентдаги "Вобкент Кўмир Пардоз" хусусий корхонаси билан ҳамкорлик қилиб, уларга буюртмамиз ҳажмига мос равишда имтиёзли асосларда "Ўзбек кўмир" акциядорлик жамияти фондидан кўмир хомашёсини олишга кўмаклашяпмиз.\nБўсағадаги куз-қиш мавсумига тайёргарлик доирасида унитар корхона томонидан бюджет ташкилотлари буюртмага мувофиқ Ангрен конидан етказилган 4415 тонна кўмир ва вилоятда ишлаб чиқарилган 3657 тонна кўмир брикети билан таъминланди.\nШунингдек, корхона газ босими паст бўлган ёки газ тармоғига уланмаган ҳудудлар аҳолисининг эҳтиёжини ҳам ўрганиш асосида уларга 9 минг тонна кўмир ва яна шунча миқдорда кўмир брикетини давлат томонидан белгиланган қатъий нархларда етказиб бериш чораларини кўраётир.


Қўшкўпир туманининг Оқдарбанд қишлоғида форс миллатига мансуб кишилар истиқомат қилади. Бу ерга форсларнинг келиб ўрнашишининг ўз тарихи бор, албатта. Бу ҳақда Муҳаммад Ризо Эрниёзбек ўғли Огаҳий ва Баёнийлар ҳам ўзининг тарихий асарларида батафсил ёзиб ўтган.\nМанбаларда қайд этилишича, 1825 йилга келиб Хива хони Оллақулихон даврида Эрон-Хива муносабатларида чигалликлар пайдо бўлади. Ўзаро уруш даврида Хива хонлиги тахти вориси Раҳимқулихоннинг ўлдирилиши оқибатида ислом дини қоидаларига асосан тўланиши жоиз бўлган дия, яъни хун ҳақи учун оқдарбандликлар Хоразмга кўчириб олиб келинган экан.\nБироқ оқдарбандликлар табиатан мард, жасур, чавандоз ва мерган халқ бўлгани боис Хива ҳукмдори улардан чегарачилар сифатида фойдаланган. Халқ таълими фахрийси, ижодкор-ўқитувчи Худойберган Матназаровнинг Шарифбой Қурёзов билан ҳаммуаллифликдаги «Оқдарбанд тарихи китобида келтирилган «Оғажон Муҳаммад ўғлининг ҳикояси» бобида форслар воҳага Эрон шоҳи томонидан Хива хонига ёрдам сифатида жўнатилгани баён қилинган. Унда ёзилишича, Хивага ташриф буюрган Эрон шоҳи Хоразмнинг чекка ҳудудларига ҳар тарафдан тез-тез босқинлар уюштирилиб туришини эшитади. Оқибатда қўшни мамлакатга бу муаммони ҳал қилишда ёрдам беришини айтади. Сўнгра юртига қайтиб кетгач, энг сара, жасур йигитларни Хивага навкарликка жўнатган экан.\nБу ҳикояда мантиқ бор. Чунки Эроннинг савдо карвонлари Хоразм салтанати орқали Мовароуннаҳр, Олтой ўлкалари, Хитой ва Россияга ўтар эди. Бу йўлларнинг тинч-осойишта бўлиши форслар шоҳи учун ҳам сув билан ҳаводек зарур бўлган. Шу боисдан ҳам бу иш Хива атрофидаги саҳроларда макон тутган қароқчилар томонидан келтириб чиқарилган тартибсизликни бартараф этиш – улар учун ҳам фойдали тадбир бўлган. Пировардида қароқчилар томонидан савдо карвонлари таланиши камайган.\nОгаҳий ўзининг «Риёз уд-давла» асарида форсларнинг Хоразмга келиб ўрнашиш тарихи ҳақида ёзар экан, қуйидаги фикрларни билдиради: «...Оқдарбанд қалъаси эса икки тарафдан баланд тоғ қоялари билан тўсилиб, гўзаллик ва мустаҳкамликда Искандар деворига тенг келадиган девор билан ўралиб турган. Ана шу қалъада ватан тутиб ўтирган қизил бошли (шиа мазҳабига мансуб форслар, таъкид Э.Б.ники) давлату савлатда, ҳарбий ишларда ва жангу жадалликда тенги йўқ машҳур эдилар. Душман келадиган бўлса, уларнинг йўлини тўсиш ва қайтариш билан машғул бўлганлар...» Собиқ совет иттифоқи даврида тарихий ҳақиқат бузиб кўрсатилиши оқибатида оқдарбандликларнинг Хоразмга кўчиши ҳам бошқача талқин этилган. Айрим шўро даври тарихчилари форслар Хивага қул қилиб олиб келинган деган фикрларни билдирган. Бу, мутлақо янглиш фикр эканини Огаҳий, Баёний асарлари Худойназар Матризаевнинг «Оқдарбанд тарихи» китобидаги далиллар ҳам исботлаб турибди. Қолаверса, Хива хонлиги даврида ҳукмдорнинг энг яқин маслаҳатчи ва «маҳрам» – тан соқчилари оқдарбандликлардан бўлгани шўро тарихчилари фикрини чиппакка чиқаради. ХIХ аср охирлари, ХХ аср бошларида салтанатни бошқарган Муҳаммад Раҳимхон Соний – Ферузнинг Муҳаммадмурод девонбеги, Ашир маҳрам, Мутриб Хонахаробий, Давлатмурод Ғуломий, Аҳмад Табибий каби мулозимлари ҳам форс миллатига мансуб бўлгани – уларнинг тенг ҳуқуқли фуқаролар қаторида яшаганидан дарак беради. Бироқ совет иттифоқи даврида оқдарбандликлар долғали синовларни бошдан кечирганлар. Қўшкўпир туманидаги 28-умумтаълим мактаби ўқитувчиси Худойназар Матназаровнинг айтишича, 1937-1938 йилларида қишлоқдан юздан ортиқ киши Сталин сиёсати жабрини тортган. Уларга «Нима учун ҳеч ким тушунмайдиган тилда сўзлашасан?», «Эрон билан қандай яширин алоқаларинг бор?» каби тутуруқсиз саволларни бериб, қийнаб қатағон қилинганини кекса отахонлар кўз ёш билан эслашади. – 1938-39 йилларда қишлоғимизда яшовчи юзлаб қирчиллама йигитлар олис ўлкаларга, асосан, Россиянинг Сибирь томонларига сургун қилинган. Афсуски, уларнинг ярмидан кўпроғига она юртига қайтиб келиш насиб қилмаган. Менинг отам Матназар бува ҳам ўқимишли, уламо инсон бўлгани учун қатағонга учраб сургун жабрини тортган. У кишининг аянчли қисмати ҳақидаги гурунгларини кўзларимда ёш билан эслаб юраман, – дейди кекса ўқитувчи Х.Матназаров. – Қатағон йилларида Хоразмда НКВД ходимлари кимнингки уйида араб алифбосида кўчирилган шеърий девонми ёки диний асарми сақланаётган бўлса, бунинг фарқига бориб ўтирмасдан қўлини боғлаб олиб кетиб, турли жазоларга маҳкум қилаверган, – деб ҳикоя қилади фидойи ўқитувчи Назира Қаландарова. – Бир йил ичида Оқдарбанд қишлоғидан юзлаб одамнинг қатағонга учраганининг ўзи собиқ иттифоқ даврида бизнинг тақдиримиз осон кечмаганини англатади. Иккинчи жаҳон урушининг бошланиши натижасида қишлоқдан қатағонлик чекинган. Бироқ юзлаб йигитлар урушда халқлар тинчлиги учун мардона курашганлар. 28 нафар миллатдошимиз урушда қурбон бўлган. Совет даврида биз ўз она тилимизни унутиш даражасигача бордик. Форсий тилда сўзлашган миллатдошларимизни «халқ душмани» деб қамашган, сургун қилишган. Энг ачинарлиси, ўша тузум даврида паспортимизга форс миллатига мансублигимиз ёзилишига қаршилик қилинарди. Ҳозир эса, Аллоҳга шукрки, бу иш ўзимизнинг ихтиёримизда!\nҚишлоқ аҳли юзларида истиқлолдан мамнунлик акс этиб туради. Назира опанинг таъкидлашича, Ўзбекистон Республикаси ўз мустақиллигини қўлга киритгач, Оқдарбанд форслари ҳам барча миллатлар қатори ўзларининг миллий урф-одатлари, диний маросимлари ва минг йиллик анъаналарини қайта тиклаганлар. Қишлоқда Назира Қаландарова ва Худойберган Матназаровларнинг ташаббуси ва бошчилигида «Жуфтқарсак» бадиий ҳаваскорлик жамоаси ташкил қилинган. Бу жамоа форсча халқ ўйинлари ва қўшиқларини ёшларга ўргатиш, миллий урф-одатларнинг театрлаштирилган лавҳаларда томошабинларга кўрсатиш билан машғул. Вилоятимизда кенг равишда нишонланадиган Наврўз ва Мустақиллик байрам ва бошқа тадбирда «Жуфтқарсак» аъзолари ўзларининг дилтортар рақс ва лапарлари билан иштирок этиб келмоқдалар. – Қишлоғимизни туризм маршрутига киритиш ҳаракатида юрибмиз. Бунинг учун бир пайтлари 28-умумтаълим мактабида ташкил қилинган оқдарбандликлар тарихини акс эттирувчи музейни аҳолида бинода шакллантиришимиз зарур. Бу борада мутасаддилар ва ҳомийларнинг амалий ёрдами жуда муҳим. Қолаверса, қишлоғимизда ислом оламида таниқли шахслар дафн қилинган зиёратгоҳлар мавжуд. Бир сўз билан айтганда бизнинг қишлоқ зиёрат туризми учун жуда мос, – дея гурунгни давом эттиради Худойназар Матназаров.\nДарҳақиқат, Ўзбекистон Республикаси Конституциясининг 18-моддасида: «Ўзбекистон Республикасида барча фуқаролар бир хил ҳуқуқ ва эркинликларга эга бўлиб, жинси, ирқи, миллати, тили, дини, ижтимоий келиб чиқиши, эътиқоди, шахсий ва ижтимоий мавқеидан қатъи назар, қонун олдида тенгдирлар», деб қайд этилган. Асосий Қонун мезонлари жамиятимизда кенг тадбиқ этилаётганини Хоразмнинг олис бир қишлоғида форсларнинг барча миллатлар қатори тинч-тотув яшаб келаётганидан ҳам англаш мумкин.


ИнтерФУТБОЛ :: Футбол китобини ўқиш муаммоси\nФутбол китобини ўқиш муаммоси\nДавлатимиз раҳбари томонидан китоб мутолааси ва ёшлар китобхонлигига алоҳида эътибор қаратилаётган илҳомбахш кунларда Владимир Сафаров ва Сергей Данилов қаламига мансуб «Легенда узбекского футбола» номли асар тақдимоти ўтказилди. Рус тилида атиги 1000 нусхада чоп этилган бу китоб ўзбек футболининг сўнмас қуёши Биродар Абдураимов ҳаёти ва фаолиятига бағишланган. Ҳар қанча қизиқмайлик ва ҳаракат қилмайлик, ҳозирча китобни қўлга киритолмадик. Лекин қизиқишларимиз тафтини босиш учун доимий ҳамкоримиз Ғуломжон Ҳамидовдан асар ҳақидаги мулоҳазаларини сўрадик. «Бир кечада қўлимдан қўймай ўқиб чиқдим, - дея сўз бошлади Ғуломжон ака. - Мутолаа чоғи беихтиёр ўтган асрнинг 60-70-йилларига қайтдим, Биродар Абдураимовнинг фусункор ўйинларига маҳлиё бўлган ёшлик даврим ёдимга тушди. Унинг ҳужумчи сифатидаги фаолияти - футболимиз тарихининг энг ёруғ ва ёрқин палласидир!» Демак, бу китоб наинки Биродар Абдураимов, балки футболимиз тарихига бағишланган ўзига хос солномадир...\nКитобдан ўрин олган ибратли воқеалар ҳақида сўраганимизда, суҳбатдошимиз икки мисолни тилга олди. Унинг айтишича, Биродар Абдураимов «Спартак» таркибига қабул қилингач, клуб футболчига Москванинг марказидан шахсий уй-жой ажратади. Барча футболчиларга ҳам раво кўрилмайдиган бундай эътибордан Биродар Абдураимовнинг боши кўкка етади ва мавсумга Болгарияда тайёргарлик кўрган «Спартак»нинг ўртоқлик учрашувларидаги барча голларига муаллифлик қилиб, жамоа бошлиғи Николай Старостин ҳамда бош мураббий Никота Симонян ишончини қозонади. Афсуски, кейинчалик соғлиғига иқлимнинг салбий таъсири туфайли Тошкентга қайтади. Қайтиш олдидан шахсий уй калитини жамоа бошлиғига топширади. Николай Старостин эса кейинчалик «Мен бу каби мардлик ва тантиликни умрим бино бўлиб кўрмаганман!» - дейди ҳайратини яширолмай.\nНима деб ўйлайсиз, бу воқеа нафақат ёш футболчилар, балки соҳага алоқаси йўқ бошқа ёшларга ҳам ибрат, намуна эмасми?! Айнан шундай инсоний фазилатлар етишмаётгани учун ҳам келишилган ўйинлар, нохолис ҳакамлик билан боғлиқ машмашалар мухлисларни футболдан бездирмаяптими?\nКитобнинг яна бир саҳифасида шахсан Шароф Рашидов топшириғига кўра, Ўзбекистон Олий совети Презиудуми раиси Ёдгор Насриддиновнинг Биродар Абдураимовни ЦСКАдан «Пахтакор»га қайтариш масаласи билан Москвага боргани ва у ерда собиқ иттифоқ мудофаа вазири аралашуви билангина бунга эришилгани батафсил ёритилади. Асосийси, бу қайтишда Биродар Абдураимовнинг «Пахтакор»га муҳаббати, Ватан учун тўп суриш иштиёқи муҳим ўрин тутади. Истеъдодга муносабат ва ундан Ватан манфаатлари йўлида фойдаланишнинг ажойиб намунасидир бу воқелик.\nБизда ёшлар маънавиятини машҳур саркардалар, ижодкорларнинг ҳаётини тарғиб қилиш орқали шакллантиришга кўп эътибор қаратилади. Ҳолбуки, Биродар Абдураимов каби таниқли спортчилар тақдири ҳам бу борада соф намунадир. Бунинг учун эса «Леганда узбекского футбола» китоби она тилимизга ўгирилиши ва етарли нусхада чоп этилиши даркор. Қолаверса, бундай китоб ёшларбоп тилда, содда ва қизиқарли тасвирлар орқали ёзилгани маъқул. Шахсий кутубхонамиздаги Пеленинг «Футбол менинг ҳаётим» номли ихчамгина китоби қўлма-қўл ўқилиши мазкур мулоҳазаларимизни тасдиқлайди. Ачинарлиси, футболимиз муҳитида оммавий ўқиладиган бундай асарлар жуда кам. Тўғри, бу ҳол бизда ШАХС даражасига кўтарилган ўйинчилар тақчиллиги билан изоҳланади. Аксарият футбол юлдузларининг шахсий ҳаёти ва маънавиятидан ўрнак бўлишга арзийдиган воқеаларни топиш мушкул. Аммо бундай нохуш ҳолатлар ёзувчилар ва журналистларнинг мавзуга эътиборсиз ёндашишларини сира оқламайди... Дейлик, Биродар Абдураимов ҳақида бадиий биографик асар яратиш мумкин. Ҳар ҳолда, футболни теран тушунадиган, шу мавзуда роман ёзишга қодир ва бунга маънан ҳақдор ёзувчиларимиз ҳам бор. Орзумиздаги роман ҳозир ёзилмаса, қачон ёзилади? Бугун мавриди келган, лекин нечундир ортга сурилаётган хайрли иш футболимиздаги маънавий муаммоларни бартараф этиш, ёшлар учун йўлчи юлдуз вазифасини бажарарди. Унутмайликки, ўз вақтида бажарилмаган иш кейинчалик адоқсиз афсус-надоматларга уланади.\nҲа, шундай! «Манчестер Сити» бечора «Уотфорд»ни 6:0 ҳисобида енгиб, инглизча «требл» қайд этилган чоғ Хосеп Гвардиолани кузатдик. Қарангки, у тарихий воқеадан қувонолмади. Аниқки, каталониялик мутахассис ЧЛ чорак финали учрашувларини унутолмаяпти. Ҳаттоки, 3та соврин ҳам кўнглига сиғмаётган Пеп ЧЛ финалига ҳозирланаётган «Тоттенхэм»га ҳавас билан боқаётган бўлса, не ажаб! Зайниддин Зидан, Эрнесто Вальверде, Массимилиано Аллегрида ҳам шунга ўхшаш кайфият ҳукмрон. Қанчалар қийин бўлмасин, улар шафқатсиз ҳақиқат олдида бош эгишмоқда иложсиз. Миржалол Қосимов-чи? Ҳозир у ҳам паришон, АГМКнинг нурсиз ўйинини изоҳлолмай ҳайрон. «Металлург» устидан ғалаба қозонишга ўзини ҳам, мухлисларни ҳам ишонтириб қўйган Андрей Канчельскис ҳам хижолатда. Остон Ўрунов эса катта футболнинг ҳар доим кулавермайдиган синови билан юзма-юз. Бу вақтда «Сурхон» ва «Сўғдиёна» сурур билан олға босмоқда...\nМуҳтарам мухлис! Футбол оламидаги воқеалар ривожи кўрсатиб турибдики, тажриба - маҳорат вақти келганда юксак маънавият, иштиёқ ва ишонч қошида таслим! Шунга айтадилар-да, футбол китобини ўқиш осон эмас. Ўқиган билан уни ҳамма тушунавермайди.


Минтақалараро ҳаракатлар ижобий натижа кўрсатади\n19.07.2021 Чоп этиш учун\nПрезидентимиз ташаббуси билан Тошкентда ўтказилган «Марказий ва Жанубий Осиё: минтақавий боғлиқлик. Таҳдидлар ва имкониятлар» мавзусидаги халқаро конференция икки минтақанинг иқтисодий, маданий ҳамкорлик даражасини янада оширишга хизмат қилиши шубҳасиз. Зеро, Ўзбекистон тарафи ҳал этилиши лозим бўлган асосий муаммоларни энг юқори даражада муҳокама этиш учун платформани ярата олди.\nАнжуманда ечими фақат ва фақат биргаликда топиладиган масалалар юзасидан барча тарафларнинг фикри тинглангани, умумий манфаатлар белгилангани ва шу йўналишда ишлашга бел боғлангани, айниқса, қувонарлидир.\nБу ўринда, юқоридаги каби долзарб масалалар орасидан экологик таҳдидларга қарши биргаликда курашиш, умумий стратегияларни ишлаб чиқишга асос яратадиган ҳаракатлар ҳам жой эгаллаганини алоҳида таъкидлаш жоиз. Чунки Орол фожиаси, глобал исиш тенденциялари, ичимлик сув ва суғориш масалалари, атмосферанинг ифлосланиши кабилар бир ёки икки давлатнинг саъй-ҳаракати билан ҳал бўлиб қолмайди. Бунинг учун чуқур халқаро ҳамкорлик зарур.\nПрезидентимиз Шавкат Мирзиёев таъкидлаганидек, «Яшил» иқтисодиётни ривожлантиришни рағбатлантириш ва экология масалалари алоҳида эътиборни талаб этади. Сабаби бугун Марказий ва Жанубий Осиёнинг барча мамлакатларида жадал саноат ва демографик ўсиш жараёни глобал иқлим ўзгаришлари шароитида юз бермоқда.\nБундай вазиятда сув ресурслари тақчиллиги, атроф-муҳит ва атмосферанинг ифлосланиши, тупроқ қатламининг емирилиши ва чўлланиш барчамизга дахлдор муаммолар ҳисобланади. Бунга тобора умумбашарий тус олиб бораётган Орол денгизининг қуриши билан боғлиқ вазият экологик таҳдидларнинг ўта салбий таъсирига яққол мисол бўла олади. Бу фожианинг оқибатларини юмшатиш, келгусида инсониятни бундай офатлардан огоҳ этиш учун барча чораларни кўришимиз, табиат билан уйғун бўлишга интилиб яшаган аждодларимизнинг тажрибасига таянишимиз лозим.\n«Яшил» иқтисодиётни риводжлантириш масалалари Ўзбекистон тарафининг диққат марказида эканлиги маълум. Бизда қайта тикланувчи энергия манбааларини ўзлаштириш орқали иқтисодиётнинг экологик безарар янги тармоғини яратишга алоҳида эътибор қаратиляпти. Мисол учун, Президентимиз Шавкат Мирзиёев жорий йил Сурхондарё вилоятига қилган ташрифи давомида Шеробод туманидан барпо этилаётган қуёш фотоэлектр станцияси қурилишини кўздан кечирди. Ушбу лойиҳа Ўзбекистон ҳукумати томонидан Осиё тараққиёт банки кўмагида амалга оширилаётган умумий қуввати 1 ГВт бўлган қуёш фотоэлектр станцияларини қуриш дастурининг бир қисми ҳисобланади. Лойиҳа амалга ошганидан сўнг биз иқтисодиётимиз, аҳолимизнинг салмоқли қисмини экологик тоза энергия билан таъминлаш имконига эга бўламиз.\nШу билан бирга, Самарқанд ва Жиззах вилоятларида қуввати 200 мегаваттдан бўлган қуёш фотоэлектр станциялари, Қорақалпоғистоннинг Беруний ва Қораўзак туманларида қуввати 100 мегаватли шамол электр станциялари, Бухоро ва Навоийда умумий қуввати бир ярим минг мегаватт бўлган 3 та шамол электр станцияларини қуриш бўйича келишувлар имзоланган. Мақсад битта 2030 йилга бориб Ўзбекистонда қуёш электр станциялари қувватларини 5 минг, шамол электр станцияларини 3 минг ва гидроэлектр станциялар қувватини 4 минг мегаваттга етказишдир.\nШу нуқтаи назардан, мазкур ташаббуслар минтақамиздаги барча давлатлар томонидан бирдек қўллаб-қувватланса, амалиётга жорий этилса, муаммолар ўз-ўзидан барҳам топади. Тошкентда ўтган юқори даражадаги анжуманда томонларнинг бу борадаги қарашлари, интилишлари кенг муҳокама қилингани кўплаб муаммоларни ҳал этишга замин яратди. Ишонаманки, минтақалараро ҳаракатлар яқин орада ижобий натижа кўрсатади.\nЭкологик партия фракцияси аъзоси\nКўришлар сони: 274


Президент авомни қачон қабул қилади?\n29 ноябр 2021, Тошкент вақти: 23:38\nАксар ўзбекистонликларга президентнинг ўзи эмас¸ фақат унинг тасвирини кўриш ҳаққи берилган.\nСурхондарёлик Рухсатой Маматова арзини Ислом Каримовга етказиш учун Тошкентнинг президент ўтадиган йўлини кесиб чиқишга уриндию¸ ниятига етмади - тиш-тирноғигача қуролланган ҳарбийлар уни президент кортежи кўринмаган йўл ёқасидан тутиб, олиб кетди.\nАммо Рухсатой Маматова Ички ишлар вазирлигидаги узундан-узоқ сўроқ-саволдан кейин ҳам президент билан шахсан учрашиш ниятидан қайтмади. У президентнинг йўлига чиқишга яна уриниб кўрмоқчи. Президент билан учрашишни орзу қилган бошқа дардмандлар эса буни ўз жонига қасд, деб ҳисобламоқда.\nРухсатой Маматова президент Каримов билан учрашаман, деб Сурхондарё вилоятининг Денов туманидан Тошкентга келган.\nУнинг уйини тортиб олишган. Ўзи кўзи хира, ногирон бўлган бу аёл уйини қайтиб олиш учун 12 йилдан буён ҳаракат қилмоқда. Аммо ҳануз ниятига етгани йўқ. Охир-оқибат, у арзини президентга шахсан айтишга қарор қилди. Шунинг учун куни кеча Тошкентнинг президент кортежи қатнайдиган йўлига чиқди.\n- Тошкентда Оқ саройга келиш йўлига чиқмоқчи бўлдим. Йўлга чиқдим¸ лекин Каримов келмади. Милициялар мени олиб кетишди. “Нимага Каримовнинг йўлига чиқаяпсиз?” деб сўради. Кейин “Уйсизман¸ жойсизман. Олий суд раиси Мустафоевнинг қарори билан мен кўчада қолиб кетганман. Бир йилдан бери Тошкентнинг йўлида сарсон бўлиб юрибман” деб айтдим. Ундан бери ҳам ҳали ҳеч қандай натижа бўлмаяпти. Ҳозир мен Мустафоевнинг қабулида турибман. Биламан¸ Мустафоевнинг ўзи чиқиб қабул қилмайди ҳеч қачон¸ дейди Рухсатой Маматова.\nРухсатой Маматова арзини шахсан президент билса, уйини қайтариб олишига ишонади. Шунинг учун, гарчи тиш-тирноғигача қуролланган ҳарбийлар қўриқлаб турса-да, яна президентнинг йўлига чиқишга уриниб кўрмоқчи.\n- Уриниш ниятим бор лекин. Нима қилиб бўлса ҳам президентнинг қабулига кира олсам¸ бирор фойда чиқади деб ўйлайман. Тушунади аҳволимизни. Лекин бизнинг дод-фарëдимиз¸ кўчада қолганларимиз президентга етиб бормаяпти. Агар президентга етиб борса¸ биз кўчада қолмаймиз¸ уйимизни¸ албатта¸ қайтариб оламиз. Ишқилиб¸ уй билан таъминланишимга кўзим етади¸ дейди Рухсатой Маматова.\nРухсатой Маматованинг бу шаҳдини президент қабулига киришга йиллар давомида уринган бошқа бир фуқаро — тошкентлик Дилшод Аюпов ўз жонига қасд, деб ҳисоблайди.\nЎша куни президентнинг у йўлдан ўтмаслиги аниқ бўлгани учун ҳам Маматова йўл ёқасигача боролгандир, деб ўйлайди Дилшод Аюпов. Акс ҳолда:\n- Отади¸ отиб ташлайди. Нимагаки¸ президентни ўзининг охранаси қонун бўйича тўғридан-тўғри ҳимоя қилгандан кейин¸ кўчада президентни тўхтатиш мумкин эмас. Кўпчилик бу нарсани ҳавас қилади¸ лекин мумкин эмас. Кўчада милициялар олиб кетиб қолган бўлса¸ президентга доложит ҳам қилмайди. “Бу бир жинни” деб жиннихонага олиб бориб қўйиши мумкин. Ëки “кайфи бор экан” деб айтиши мумкин¸ дейди Дилшод Аюпов.\nДилшод Аюповнинг ҳам фермасини олиб қўйишганига 13 йил бўлди. Тошкентда у тақиллатиб бормаган ҳуқуқ-тартибот ёхуд ҳукумат идораси деярли қолмаган. У ҳам президент хабар топса, ўзимнинг 13 йиллик сарсонгарчилигим хайрли хотима топади, деб ишонади.\nАммо президентга арзини етказиши мумкинлигига ишонмайди. Шунинг учун унинг қабулига кираман, деб ўлиб-қутулмайди.\n- Биз президентга яқинлашиб бўлмаслигини олдиндан биламиз.\nОзодлик: Нимааг яқиналшиб бўлмайди?\n- Энди кулгилида. Менинг эшитишимча¸ бир хотинлар президентнинг ëнига кираман деб ҳаракат қилган. Кейин президент аппаратидагиларнинг жонига тегиб¸ жиннихонага юборишган.\nОзодлик: Агар президент сизнинг муаммонгиздан хабар топса¸ ҳал қилиб беради деб ўйлайсизми?\n- Агар шахсан ўзи билса¸ қилади. Лекин президентга яқинлашиб бўлмайди¸ дейди тошкентлик арзчи Дилшод Аюпов.\nЯна бир арзчи – самарқандлик Ҳалима Ўлжаева эса йиллар давомида югура-югура дардини эшитадиган қулоқ тополмагандан кейин норозилик тариқасида ўзига ўт ўтган қўйган эди.\nАммо Дилшод Аюпов айтмоқчи, маҳаллий амалдорлар уни жиннига чиқарди. Оқибатда, у ҳам Тошкентга, президент девонига келиб, 6 ойга яқин президентнинг йўлини пойлади. Бироқ, бефойда.\n- Эҳ-ҳеее¸ бормоқдан армон қолмади. Оворагарчилик ҳам ўзи жонимга тегди. Ариза ëзаман¸ бораман¸ келаман. Кўришмоқчиман дедим. Энди уларнинг ҳам қўлидан келмас эканда. Шу одам қулоқ солса эди. Қабули йўқку. Мен кира олмаяпман. Билса¸ итнинг ҳам раҳми келар эди менга. Билмайди у киши ҳеч нарсани. У ëқдан бу ëққа ўтмаяптида.\nОзодлик: Президентнинг қўлига етиб борса¸ аҳвол ўзгаради деб ишонасиз?\n- Ишонаман. Президентдан ҳам¸ бошқасидан ҳам норози эмасман. Бизнинг ҳокимимиз одам-подаммас. Шундай азоб бераяпти қўяверинг. Мен ўзимни ëқдим¸ бошқа қилдим¸ азоб кўрдим. Энди пулим йўқлиги учун гуноҳкорманми¸ дейди самарқандлик арзчи Ҳалима Ўлжаева.\nҲалима Ўлжаева президентни телевизорда, оддий одамлар орасида туриб айтган гапларини кўп тинглаган. Аммо, шундай фуқаролардан бирига айланиш истаги бу аёлга деярли армон бўлди.\nСуҳбатдошларимизнинг бирортаси президент Каримов ҳузурига кирдим, деган одамни кўрмаган ва бундай одам ҳақида эшитмаган экан.\nНега энди президентнинг қабулига кириш имконсиз, деган саволга арзчиларнинг ўзи деярли бир хил жавоб бермоқда: пастдаги амалдорлар ўз айби президентга ошкор бўлиб қолишидан қўрқади, шунинг учун, арзларни Каримовга етказмайди.\n- Приëм деганда президент аппаратида уч-тўрттаси ўтиради. Уларнинг биттаси ҳам яхшилик қилмаган. Президент ҳамма ëнидагиларга ишониб юрибдида. Бу ëқдагилар билмайман¸ муттаҳамми¸ дангасами. Президтентга қарама-қаршилик қилишади¸ дейди арзчилардан бири.\nТошкентлик кузатувчи Маҳбуба Қосимова президент Каримов ҳузурига тўсиқ ундан қуйидаги амалдорларнинг айби ошкор бўлишидан қўрқувими ёхуд аслида бу даргоҳнинг эшиги авом учун ёпиқлигими — бундай саволга аниқ жавоб бериш мушкул, деб ҳисоблайди.\nЧунки бу саволга аниқ жавоб берадиган идора ҳам яна ўша эшиги авом учун очилмаётган президент девонининг ўзидир.\nМаҳбуба Қосимова фикрича, аслида Ўзбекистонда биринчи шахслар — мамлакат раҳбаридан бошлаб, исталган ташкилотнинг раҳбари ҳузурига кириш ҳар доим имконсиз бўлиб келган.\n- Бош прокуратурага борсак ҳам прокурорнинг ўзи билан учрашиб бўлмайди. Хатлар бўлимига хатингизни ташийсиз. Қачон унга жавоб беришади¸ қачон ҳал бўлади бу номаълумлигича қолаверади¸ дейди Маҳбуба Қосимова.\nЎзбекистондаги бошқарув тизими аслидан авом билан юзма-юз мулоқтни назарда тутмаган ва амалдорлар бунга ўрганмаган, дея хулоса қилади тошкентлик кузатувчи.


Ўзбекистонлик фуқаролар учун ҳаж квотаси деярли 40 фоизга оширилди\n19:04 / 17.01.2017\nСўнгги йилларда ҳаж зиёратига бориш истагини билдирганларнинг сони ошиб бораётганини эътиборга олиб, 2017 йилдан ўзбекистонлик фуқаролар учун ҳаж квотаси 7200 нафар қилиб белгиланди (илгари бу кўрсаткич 5200 нафар эди). Бу ҳақда Kun.uz’га Дин ишлари бўйича қўмита матбуот хизмати хабар берди.\nМустақиллик йилларида республика фуқароларига муқаддас шаҳарларни зиёрат қилиш учун қулай шароитлар яратилди. Истиқлолгача саноқли кишилар муборак зиёратларга бориш бахтига муяссар бўлган бўлсалар, мустақиллик йилларида минглаб фуқароларимиз умра ва ҳаж сафарларига боришга муваффақ бўлмоқдалар.\nТаъкидлаш жоизки, ислом дини таълимотларига кўра ҳар бир инсонга умрида бир марта ҳаж зиёратини амалга ошириш (ҳаж сафари давомида умра зиёрати ҳам бажарилади) фарз қилинган. Бунда албатта унинг соғлом ва иқтисодий жиҳатдан яхши таъминланган бўлиши белгиланган. Шунингдек, Пайғамбаримиз Муҳаммад (с.а.в.) ҳам Арабистон ярим оролида яшаган бўлсаларда умрларида бир марта ҳаж амалини бажарганликлари тарихдан маълум.


Талабаларнинг билими 5 баллик тизимда баҳоланади - Zamin.uz\n14:26 / 27.09.2018\nНизомга мувофиқ талабалар билимини назорат қилиш оралиқ ва якуний назорат турларини ўтказиш орқали амалга оширилади. Оралиқ назорат ҳар бир фан бўйича 2 мартагача ўтказилиши мумкин, деб ёзади “Ҳуқуқий ахборот” канали.\nЯкуний назорат тури семестр якунида (тиббиёт олий таълим муассасаларида фан якунида) ўтказилади.\nТалабаларнинг билими 5 баллик тизимда қуйидаги мезонлар асосида баҳоланади:\n• талаба мустақил хулоса ва қарор қабул қилади, ижодий фикрлай олади, мустақил мушоҳада юритади, олган билимини амалда қўллай олади, фаннинг моҳиятини тушунади, билади, ифодалай олади, айтиб беради ҳамда фан бўйича тасаввурга эга деб топилганда – 5 (аъло) баҳо;\n• талаба мустақил мушоҳада юритади, олган билимини амалда қўллай олади, фаннинг моҳиятни тушунади, билади, ифодалай олади, айтиб беради ҳамда фан бўйича тасаввурга эга деб топилганда – 4 (яхши) баҳо;\n• талаба олган билимини амалда қўллай олади, фаннинг моҳиятни тушунади, билади, ифодалай олади, айтиб беради ҳамда фан бўйича тасаввурга эга деб топилганда – 3 (қониқарли) баҳо;\n• талаба фан дастурини ўзлаштирмаган, фаннинг (мавзунинг) моҳиятини тушунмайди ҳамда фан бўйича тасаввурга эга эмас деб топилганда –2 (қониқарсиз) баҳо билан баҳоланади.\nОралиқ назоратни топширмаган ёки “2” баҳо олган талаба якуний назорат турига киритилмайди.\nЯкуний назоратга кирмаган ёки киритилмаган, шунингдек ушбу “2” баҳо олган талаба академик қарздор ҳисобланади.\nБир кунда 1 тадан ортиқ фан бўйича якуний назорат тури ўтказилмайди.\nБаҳолаш натижасидан норози бўлган талабалар натижа эълон қилинган вақтдан бошлаб 24 соат давомида факультет декани томонидан ташкил этиладиган Апелляция комиссиясига апелляция бериш ҳуқуқига эга. “Замин” янгиликларини “Telegram”да кузатиб боринг\n5-02-2019, 18:57, Ўзбекистон\n6-06-2018, 11:23, Ўзбекистон\n5-05-2017, 19:25, Ўзбекистон\nМуддатли ҳарбий хизматни ўтаган талабаларга моддий ёрдам кўрсатиш қоидаларига ўзгартириш киритилди\n22-11-2016, 14:56, Ўзбекистон\n19-11-2015, 23:35, Ўзбекистон


Исроилда энг йирик фармацевтика компанияларидан бирига нисбатан тергов бошланди\nИсроил полицияси Teva Pharmaceutical Industries’га нисбатан суриштирув ишларини олиб бормоқда. Йирик фармацевтика компанияси хорижда амалдорларни сотиб олишда гумон қилинмоқда, деб хабар берди "Ҳаарец" газетаси.\nКомпания ва унинг Россиядаги бўлинмаси ўтган йилнинг охирида АҚШга суддан ташқари келишув асосида бундай айбловлар бўйича деярли 520 миллион долларни тўлаб берганди.\n"Исроил томонидан олиб борилаётган суриштирув марказида – компания пора бериш ва уларни яшириш бўйича ҳужжатларни сохталаштиргани оқибатида юзлаб миллион доллар ишлаб олгани ҳақидаги иш бор", - деб ёзади нашр ўз номини очиқламаган манбага асосан.\n"Исроил томони гумонларига кўра, Россия ва Мексикадаги пора беришлар мижозларга чегирмалар тақдим этиш, Украинада эса – маркетинг ёки консалтинг хизматларига тўлов ниқоби остида яширинган", - дейилади мақолада.\nМаҳаллий полиция расмий вакили бу хабарга изоҳ бермади. "Ҳаарец"нинг ёзишича, компаниянинг ўзи Исроилда худди АҚШдагидек суриштирув олиб борилаётганини тасдиқлаган. Ўшанда Teva Америка ҳукумати билан суддан ташқари келишув якунига кўра, у билан боғлиқ айбловлар “ўтган даврларга” тегишли экани ҳамда амалдаги фаолиятига боғлиқ эмаслигини маълум қилганди.\nФранция бош вазири Исроилга ташрифини бекор қилди\n18:44 / 23.05.2018\nИсроил Ғазо секторига зарба берди\n10:33 / 23.05.2018


“Ўзбекнефтгаз”: Шўртан газ кимё мажмуасида хотин-қизлар Кенгаши тузилади ва унга ҳар бир бўғиндан етакчилар сайланади (Фото) — Teletype\n“Ўзбекнефтгаз”: Шўртан газ кимё мажмуасида хотин-қизлар Кенгаши тузилади ва унга ҳар бир бўғиндан етакчилар сайланади (Фото)\nМамлакатимизда хотин-қизларнинг ижтимоий-сиёсий фаоллигини ошириш, уларнинг турли соҳа ва тармоқларда ўз қобилияти ва имкониятларини рўёбга чиқариши учун шарт-шароит яратиш борасида кенг кўламли ишлар амалга оширилмоқда.\n“Ўзбекнефтгаз” АЖ Бошқаруви раисининг топшириғи билан соҳада фаолият юритаётган хотин-қизлар муаммоларини муҳокама қилиш мақсадида, бошқарма, корхона ва ташкилотларнинг раҳбарлари билан учрашувлар ташкил этилмоқда.\nХусусан, Шўртан газ кимё мажмуасида бўлиб ўтган “Раҳбар ва хотин-қизлар” деб номланган учрашувда корхонада меҳнат қилиб келаётган аёлларга яратилиши лозим бўлган шарт-шароитлар, уларни қийнаб келаётган муаммолар атрофлича муҳокама қилинди.\nАйни пайтда мажмуада 678 нафар хотин-қиз фаолият олиб бормоқда. Уларга бўлган эътиборни кучайтириш мақсадида жорий йилда мажмуада хотин-қизлар Кенгаши тузилади ва унга ҳар бир бўғиндан етакчилар сайланади.\nШунингдек, “Хотин-қизлар қабули куни” ташкил қилиш ҳам режалаштирилган. Бундан ташқари, аёлларни соҳалар кесимида қайта тайёрлаш ҳамда уларни касбга йўналтириш ва малакасини ошириб бориш чоралари кўрилади.\nБу каби тадбирлар орқали соҳада хизмат қилаётган хотин-қизларнинг ижтимоий-сиёсий фаоллигини ошириш, уларнинг турли соҳа ва тармоқларда ўз қобилият ва имкониятларини рўёбга чиқаришларига имкон яратиш кўзда тутилмоқда.\nУчрашув давомида мажмуа хотин-қизлари ўзларининг кўплаб фикр-мулоҳазалари ва таклифларини билдиришди.


"Сармишсой" қандай жой?\n24\tНоябрь 2020\nСармишсой. У ҳақида кўп эшитганмиз. Аммо, кимдир сўраганида, кўпчилигимиз “Қояга битилган тасвирлар бор ҳудуд”, деган маълумотнигина айта оламиз. Хўш, Навоий вилояти ҳудудида жойлашган Сармишсой ўзи қандай жой, у нималари билан бутун дунёга машҳур?\nБиласизми, етти минг йиллик тарихни ўз бағрида асраб келаётган Сармишсойда тахминан ўн мингдан ортиқ ноёб қоятош битиклари бор. Улар шу қадар турфа, шу қадар қадимки, битикларнинг мазмуни, ифода этган манзараларининг кўпчилиги ҳанузгача тадқиқ қилинмаган, сирлари очилмаган. Шу боис Сармишсой ҳар доим бутун дунё тадқиқотчилари ва сайёҳларини ўзига жалб этиб келади.\nШунингдек, Сармишсойда тош даври макон ва манзилгоҳлари, қадимги мозорлар ва суғориш тармоқларининг қолдиқлари, устахоналар, тегирмонлар, шахталар, кўҳна қишлоқ харобалари сақланган бўлиб, улар тош давридан бошлаб то ўрта асрларга қадар даврланади.\nТарихчи олимлар ва археологларнинг фикрича, қоятош суратлари ўша даврдаги инсонлар ҳаётининг бир қисмини акс эттирган. Суратларда асосан “Ҳайвон услуб” деб аталмиш скиф-сак массагетларининг тасвирий санъатида ифодаланган қоплон, пантера, гепард, безон, йўлбарс каби “куч тимсоли” ҳисобланган ҳайвонлар тасвирланган. Шунингдек, кўпроқ дарё бўйи ва тўқайзорларда ҳаёт кечирадиган “мушуксимонлар” оиласига мансуб, ибтидоий овчилар учун қимматли бўлган ов қилиш жараёнлари ҳамда “ўйинчилар” гуруҳига оид турли услубдаги бош кийимлар кийган инсонлар қиёфаси ва турли хил маросимлар моҳирона чизилган. Бундан ташқари “осмоний отлар” ифодаланган қоятош суратлари ҳар қандай кишини ўзига ром этмай қўймайди. Бу суратлар қадимда бу ерларда от боқишнинг ривожланган ҳудудлардан бири деб эҳтимол қилишга имкон беради.\nСармишсой петроглифлари нафақат республика, балки жаҳон миқёсида башарият ўтмишидан қолган энг сара гавҳар – маданий ёдгорлик сифатида тан олинган. Тошларга ўйиб чизилган расмларнинг барчасини бир қарашда илғаш мушкулроқ. Тонгда, тушлик вақти ва қуёш ботаётганидагина кўринадиган тасвирлар бор хатто. Баъзи тасвирлар фақатгина ёмғирли кунда кўзга ташланиши билан ҳайратингизни оширади.\nСармишсойнинг одамларни ўзига оҳанграбодек тортадиган яна бир жиҳати – бу унинг мафтункор табиати. Дара, айниқса, кўклам келиши билан ажиб гўзалликка бурканади. 62 оилага мансуб 650 дан ортиқ турдаги ўсимликлар Сармишсойни ҳеч қаерда топиб бўлмайдиган табиат мўъжизасига айлантиради. Кўп минг йиллик тектоник ҳаракатлар сабаб кварц ва гранит қатламлари сланец тошларни сиқиб қўйгани натижасида, дарада тасма тузилишидаги тоғбурмаланишлари пайдо бўлган. Бунинг натижасида юзага келган жозибадор манзара киши диққатини тортади.\nАйни пайтда бу қадим дара “Сармишсой” давлат музейи қўриқхонасига айлантирилган. Зеро, аждодлар меросини сақлаб келаётган ёдгорликларни асраб-авайлаш ва ўз ҳолича етказиш келажак олдидаги бурчимиз ҳисобланади.\nБугунги хостлар .... 200\nБарча хостлар ..... 1780829


Қувончимнинг боиси «Ishonch» — Ishonch Gazetasi\nҚувончимнинг боиси «Ishonch»\nКишининг билиб-билмай нотўғри йўлга тушиб қолиши унга жуда қимматга тушиши аниқ. Бунга бошимдан кечган воқеалар мисолида гувоҳ бўлдим.\nЁлғон тасаввурларга берилиш оқибатида экстремистик гуруҳлар таъсирига тушиб қолганим учун 1999 йилда жиноий жавобгарликка тортилдим. Давлатимизнинг одилона сиёсати шарофати туфайли 2005 йил январь ойида озодликка чиқдим. Лекин хатти-ҳаракатимдан пушаймонлик ва тушкунлик ҳисси барибир кўнглимдан кетмади. Гарчи кечиримли ва бағрикенг одамлар мени самимий қабул қилган бўлса-да, эл-юрт олдида ҳеч нима бўлмагандек юришга, одамлар кўзига тик қарашга ботинолмадим. Маҳалла фаоллари, профилактика нозирлари ёрдамида кўплаб маънавий-маърифий тадбирларда иштирок этдим. Хатоларимни тушуниб етдим. Шунга қарамай, виждон азоби мени таъқиб қилишдан сира тўхтамади.\nШундай кунларнинг бирида ҳаётимни бирдан ўзгартириб юборган воқеа юз берди… 2017 йили мен каби нотўғри йўлга қадам қўйиб панд еган фуқароларни афв этиш тўғрисида Президент фармони эълон қилинди. Бу «қора» рўйхатдан чиқиш, демакки, бир умрга татигулик доғнинг ювилиши эди. Беихтиёр кўзларимдан ёш қуйилди. Буни фақат ўша ҳолатни бошдан кечирган одамгина ҳис қилиши, тушуниши мумкин.\nШу кундан бошлаб ҳаётимга ўзгача мазмун кирди. Назаримда, дунё рангин қиёфа касб эта бошлади. Қалбимни яшаш ва интилиш завқи эгаллади. Бизга кўрсатилган эътибор ҳамда билдирилган ишончни чуқур ҳис этган ҳолда халқимизга камарбаста бўлишни ният қилдим. Кўрсатилган ғамхўрликнинг самараси ўлароқ, ҳозирги кунда миллий ҳунармандчилик билан шуғулланяпман. Бир сўз билан айтганда, ҳаётдан қувончимнинг чеки йўқ.\nКуни кеча Республика Жамоатчилик комиссиясининг маҳалламиз вакиллари билан бўлиб ўтган мулоқоти чоғида Президентимиз ва бағрикенг халқимизга бўлган чексиз миннатдорлигимни билдирдим. Айниқса, юртимиздаги етакчи газеталардан бири бўлган, Касаба уюшмалари Федерациясининг нашри ҳисобланган «Ishonch» газетасига бир йиллик бепул обуна қилинганимни эшитиб, жуда севиндим. Энди уйимизга зиё киради, маънавий озуқа олиш имконига эга бўлдик. Энг муҳими, «Ishonch» орқали билдирилган ишонч, қўллаб-қувватлашнинг ўзиёқ кўнглимга қувонч бағишлади. Бундай эътибор, шубҳасиз, келгусида юртимиз, халқимиз манфаати йўлида сидқидилдан хизмат қилишга, фидойилик билан яшашга ундайди.\nELEKTRON POCHTA MANZILIGA KELGAN XAT FARZANDDAN QIMMATLIMI?\nМўъжизалар ортидаги ҳақиқат\nИхтисослаштирилган ўқув-тарбия муассасалари фаолиятини тубдан такомиллаштириш…\n«Ўқитувчига император ҳурмати, вазир ойлиги керак»\nДУНЁ ЁШЛАРИНИ БИРЛАШТИРГАН АНЖУМАН\nЎзбекистон касаба уюшмалари Федерацияси раиси Қудратилла…\nХАЛҚ БИЛАН ҲАҚ ОРАЛИҒИДА ёхуд журналист қачон қадр топади?!\nАввалгиси\tКейингиси 1 - 45


13:30 / 20.06.2020 603 pdf Ўқиш режими + -\nМуриднинг ҳоли қуйидаги олти ҳолдан бири бўлади.\n3. Таълим олувчи.\n6. Аллоҳ таолонинг муҳаббатига ғарқ бўлган одам.\n«Обид» барча ишлардан узилиб, ибодатга машғул бўлган шахсдир. У зикр қилинадиган барча вирдларни бажарса бўлади ва имкони ҳам бор. Гоҳида унинг вирдлари ва вазифалари турлича бўлиши ҳам мумкин.\nЎтган обидларнинг ҳоллари ҳам ҳар хил бўлган. Улардан баъзилари тиловатни кўп қилса, бошқалари тасбеҳни кўп айтган. Учинчилари намозни кўп ўқиган. Шунингдек, Байтуллоҳни кўп тавоф қиладиганлари ҳам бўлган.\nАслида намозда туриб қироат қилиш энг афзал ҳисобланади. Аммо бу амал баъзилар учун қийинчилик туғдириши мумкин. Шунинг учун банданинг ҳолига қараб афзали танланади. Вирдлардан асосий мақсад қалбни поклашдир. Мурид бу борада ўзини синаб кўрсин ва қайси вазифани ўзига муносиброқ кўрса, шуни кўп қилсин. Агар бирор вирд малол келиб қолса, бошқасига ўтсин.\nАбу Сулаймон Доримий: «Агар қалбингни қиёмда топсанг, рукуъ қилма, агар уни рукуъда топсанг, бошингни кўтарма», деган.\n«Олим» деганда одамларга ўз фатвоси, дарси, таълифи ва тарбияси ила манфаат берадиган шахс кўзланади. Унинг вирдлардаги тартиби обиднинг тартибидан бошқача бўлади. Чунки у китоб ўқиши, ёзиши ва дарс бериши керак. Агар унинг ҳамма вақти фарзлардан кейин мазкур ишларга сарфланса, энг афзал йўл танлаган бўлади. «Нафл» ибодатдан устун турадиган илм деганда охиратга тарғиб қиладиган ва унинг йўлида юришга ёрдам берадиган илм ирода қилинади.\nОлим ҳам ўз вақтини тўғри тақсимлаши лозим. Чунки вақтнинг ҳаммасини илмга сарфлайверишга нафс чидамаслиги мумкин.\nАгар дарслари бўлмаса, субҳдан то қуёш чиққунча бўлган вақтни зикр ва вирдларга ажратиши мумкин. Қуёш чиққандан зуҳо(чошгоҳ)гача таълим-тарбия ила машғул бўлсин. Дарслардан бўшаса, илм ҳақида тафаккур қилсин. Чунки зикрдан кейинги қалб мусаффолиги муаммоларни ҳал қилишга ёрдам беради.\nЗуҳодан то асргача олим китоб ёзгани ва мутолаа қилгани яхши. Бу вақтда у таом, таҳорат, намоз ва қайлуладан бошқа вақтини фақат мазкур ишга сарфлайди.\nАсрдан то қуёш сарғайгунгача тафсир, ҳадис ва бошқа фойдали илмларнинг қироатига қулоқ солади.\nҚуёш сарғайгандан то ботиб бўлгунча истиғфор ва тасбеҳ айтиш ила машғул бўлади.\nКечаси учун имом Шофеъийнинг тақсими энг яхши тақсим ҳисобланади. У учга тақсимланади: илм ёзишга, намозга ва уйқуга. Албатта, бунда фаслларнинг ҳам эътибори бор. Ёзда бошқа, қишда бошқа ҳол бўлиши мумкин.\n«Таълим олувчи»нинг таълим ила машғул бўлиши зикр ва нафл ибодатдан афзалдир. Таълим олувчининг вирдларга оид ҳукми худди олимнинг ҳукмига ўхшаш. Фарқи шуки, олим фойда беради, мутааллим фойда олади. Агар у авомлардан бўлса, зикр, илм ва ваъз мажлисларига ҳозир бўлиши вирдлардан кўра афзал.\n«Волий» деганда вазифадор киши кўзда тутилади. Унинг вазифаси кўпчилик билан ишлашдан иборат бўлади. Унга одамларнинг ҳожати тушиб туради. Ихлос ва тўғрилик билан одамларнинг хизматини қилиб, ҳожатини чиқариши у учун вирдларни бажаришдан афзалдир. У наҳорда фарзларни бажарса, бўлди. Кечаси вирдларни қилишга вақт топади.\n«Ҳунарманд» ўзи ва аҳли-аёлининг нафақаси учун касб қилишга муҳтож кишидир. У кўп вақтини нафл ибодатлар ила ўтказа олмайди. Аммо касби давомида зикр билан машғул бўлади. Агар имконини топса, вирдларни одат қилиб олиш пайидан бўлади.\n«Аллоҳ таолонинг муҳаббатига ғарқ бўлган»нинг вирди фарзни адо этганидан кейин қалби Аллоҳ таоло билан ҳозир бўлишидир.\nВирдларни давомли равишда бажариш тавсия қилинади. Зотан, Набий соллаллоҳу алайҳи васалламнинг ҳоллари шу эди.\n«Оишадан: «Набий соллаллоҳу алайҳи васалламнинг маълум кунларга бирор нарсани хос қилиб қўйиш одатлари бормиди?» деб сўралди.\nУ киши: «Йўқ! Ул зотнинг амаллари доимий эди. Сизлардан қай бирингиз Расулуллоҳ соллаллоҳу алайҳи васаллам қодир бўлган нарсага қодир бўла олар эди?!» дедилар».\n«Қандай амал Аллоҳ учун энг маҳбуброқ?» дея сўралди.\n«Агар оз бўлса ҳам, давомлиси», дедилар».\nХристиан динида фирқаларга ажралиш (иккинчи мақола)\n11:01 / 20.06.2020 1056\nАшъарий ва Мотуридий ақийда мазҳабидаги уламолар (ўнинчи мақола)\n17:05 / 20.06.2020 656\n3063 10:31 / 19.10.2018\nҲеч қачон ўлмайдигандай ҳаракат қилма!\nОлинган озиқовқатлар бутунлай ҳалол бўлса ҳам, узлуксиз овқат еявериш меъдани қорайтиради, унга зарар етказади. Чунки тўқлик шаҳвоний ва ҳавойи истакларни давоми...\n1801 18:00 / 02.11.2018\n1426 19:02 / 11.01.2020\nТоатларни ортга суриш мавжудлиги сени улардан ман қилмаслиги учун, У Зот уларни тайинли вақтларга боғлаб қўйди ва сенга ихтиёр улуши қолиши учун вақтни давоми...\n3490 17:22 / 26.03.2017\n134 20:00 / 11 май


Mi Band 3’дан ҳам арзон янги Mi Band тақдим этилди! - Terabayt.Uz\nXiaomi India бундан бир неча кун аввал янги фитнес-браслет намойиш этишини эълон қилганди. Бугун у сўзининг устидан чиқди – янги модел Mi Smart Band 3i деб номланади.\nMi Smart Band 3i фитнес-билагузуги ташқи кўринишидан Xiaomi Mi Band 3 моделига ўхшайди, аммо функционаллиги жиҳатидан 2017 йилги Mi Band HRX Edition девайсини эслатади. Гап шундаки, Mi Band 3’га ўхшатиб ишланган бўлса-да, янги қурилма юрак қисқаришлари частотасини ўлчайдиган датчикдан маҳрум этилган.\nУшбу «ақлли» фитнес-тасма ўз тоифасидаги гаджетларга хос функцияларга эга: у эгасини қўнғироқлар, хабарлар, режалаштирилган ишлар ва ҳоказолардан хабардор қилади. Булардан ташқари, у қадамлар ва сарфланган калориялар ўлчагичига, жисмоний фаоллик трекерига, уйқунинг сифати ва давомийлигини кузатиш имконига эга. Битта жойда узоқ ўтириб қолсангиз, билагузук сизни огоҳлантиради.\nЎҚИНГ: Mi Band 4'га тизим янгиланиши кела бошлади. Ўзгаришлар билан танишинг\nXiaomi Mi Smart Band 3i намдан ҳимояланган (5 АТМ), аккумуляторининг сиғими 110 мА/соатга тенг. Уни тўлиқ қувватлаш учун 2,5 соат зарур бўлади, сўнг ўртача ишлатишда заряди 20 кунгача етади. Bluetooth 4.2 LE интерфейси орқали у Android 4.4, iOS 9.0 ва улардан янги тизимларда ишловчи смартфонларга боғлана олади.\nЯнги фитнес-браслет ўлчамлари 4,68х1,81х1,1 сантиметрга тенг, 0,78 дюймлик ўлчамли, 128х80 пикселлик аниқликдаги AMOLED-экранга ҳамда сенсор тугмачага эга. Xiaomi уни фақат қора рангли корпусда, 18 доллардан таклиф этяпти. Эслатиб ўтамиз, Mi Band 3 (сотиб олиш) тақдимот вақтида 26 долларга баҳоланган эди.\nMi Smart Band 3i учун олдиндан буюртма олиш бугуннинг ўзидаёқ бошланган, дўконларга эса 1 декабрдан чиқарилади. Terashop.uz интернет-дўконимизда эса ҳар хил фитнес-билагузуклар ва смарт-соатларни атиги 250 000 сўмдан бошланувчи нархларда харид қилиш мумкин.\nЎҚИНГ: «Билакдаги смартфон» – Mi Watch чиқяпти: «жонли» сурат ва хусусиятлари\n#Xiaomi #смарт-билагузук #Фитнес-билагузук #аксессуарлар #фитнес-трекер #Xiaomi Mi Smart Band 3i


Коррупция олий таълим тизимини емирмоқда - Халқ сўзи\nКоррупция олий таълим тизимини емирмоқда\n12:16 25 Февраль 2019 Жамият\nОлий таълим тизимини узоқ вақтдан бери ичдан емираётган хасталиклар бор. Шулардан бири — ўқув семестрлари якунидаги тамагирлик, коррупция ҳолатлари. Бу ҳақда marifat.uz манбасида мақола берилди.\n“5”нинг нархи қанча?\nБир танишим маошдан узиш шарти билан мўмайгина қарз кўтарди. Сабабини сўрасам, олий ўқув юртида ўқиётган укасининг семестр баҳоларини олиши учун зарур экан. Унинг айтишича, нақд бир ойлик маошига тенг сумма бор-йўғи 4-5 та фанни “ёпиш”га етаркан. Танишимнинг укаси билан суҳбат эса қуйидагича бўлди:\n— Ҳамма ўқитувчилар “олади”ми?\n— Йўқ, “олмайдиганлар”и ҳам бор.\n— Битта фан учун қанча берасизлар?\n— “Ставка”сига қараб.\n— Агар семестрни “3”га тамомлаётган бўлсангиз, “4” ва “5”га “ёпаётган”лардан камроқ берасиз. Ўртада 100—200 минг сўмгача фарқ бор.\n— Очиқдан-очиқ сўрашадими?\n— Йўқ, гуруҳ сардорлари орқали...\nАфсус... Бу ҳолат фақат ўша танишим, унинг укаси ва у ўқиётган муассасада бўлганида эди, эҳтимол, уни оғир хасталикка қиёсламасдик.\nЎқиган ҳам, ўқимаган ҳам — баробар\nОлий ўқув юртига қабул қилинган айрим талабалар дастлаб юқори курсдагилардан муҳим бир маълумотни суриштириб, аниқлаштириб олади: семестр якунида қайси ўқитувчи “олади”, қайсиси эса йўқ. Кейин ўқиш давомида шу “тавсиялар” асосида иш кўрилади.\n— Баъзи ўқитувчилар учун семестр давомида кимнинг қандай ўқигани, дарслардаги иштироки аҳамиятсиз, — дейди пойтахтимиздаги олий таълим муассасаларидан бирининг битирувчи курс талабаси. — Айниқса, номутахассислик фанларидан дарс ўтувчи ўқитувчилар ўқигандан ҳам, ўқимагандан ҳам ундиришга уринади. Мисол учун, биз аниқ фанлар йўналишидаги факультетда ўқиймиз. Лекин дарс жадвалимизга гуманитар фанлар ҳам киритилган. Бу фанлардан топшириқларни ўз вақтида бажаришга уринсакда, якунда баҳони белгиланган “ставка”лар ҳал қилади.\nБугун ўқитувчининг мавқейини ошириш бўйича кўплаб амалий ишлар қилинаётгани ҳеч кимга сир эмас. Бироқ талабанинг чўнтагига кўз олайтирган, ундан манфаат кўриш истагида турли нағмаларни ўйлаб топаётган педагогнинг талабалар олдида қандай обрўси, ҳурмати бўлади?! Бирор ўқитувчи ҳақида гап кетганда, ортидан “Э, қўйсангчи уни, унинг баҳоси... сўм...” деган сўзлар айтилишини ўша домланинг ўзи билармикан?\nТалабалар ҳам “оппоқ” эмас\nСеместр якунидаги коррупция ҳолатида фақат ўқитувчиларни айблаш фикридан йироқмиз. Масаланинг бошқа томони ҳам бор.\n— Семестр тугаши арафасида айрим талабалар “Домла, хизмат бўлса, айтаверинг, биз тайёрмиз”, “Баҳони яхшилашнинг бирор йўли йўқми? Келишайлик”, деб келади, — дейди олий таълим муассасаларидан бирининг исми ошкор бўлишини истамаган ўқитувчиси. — На тортиниш, на уят бор уларда. Баъзилари семестр давомида дарсга умуман қатнашмаган, ҳатто фан бўйича дафтари йўқ. Қўшимча топшириқ берай, десангиз, бажаришга ҳафсаласи йўқ. Уларни қайта топширишга қолдиришни хоҳласамда, афсуски, кўпинча баҳосини олиб кетади.\n— Сиз баҳо қўймасангиз, унда қандай олади? — дейман суҳбатдошимга ҳайрат билан тикилиб.\n— Мен қўймагач, улар кафедра мудирига ёки бошқа раҳбарларга мурожаат қилади. Хуллас, йўли топилади. Айрим талабалар “юқори”да ишлайдиган таниш-билишларининг “илтимоси” орқали баҳо олади.


Европа лигасида ҳафта футболчиси ким бўлади? (ФОТО)\n5 октябрь, 2018, 11:01\nХабарингиз бор кеча Европа лигасида гуруҳ босқичининг 2-тур учрашувлари бўлиб ўтди.\nУЕФА расмий сайти эса мусобақанинг жорий ҳафтадаги энг яхши футболчисига номзодлар рўйхатини эълон қилди. Унга кўра “Милан” ҳужумчиси Патрик Кутроне, “Рейнжерс” ҳужумчиси Альфредо Морелос, ПАОК хавбеки Лео Жаба ҳамда “Фенербахче” ҳужумчиси Ислам Слиманилар ушбу ном учун даъвогарлик қилишмоқда.\nТаъкидлаш керакки, Морелос “Рапид”га (3:1) қарши ўйинда дубль қайд этди, Кутроне эса захирадан майдонга тушиб “Олимпиакос” (3:1) дарвозасига 2та гол урди ва жамоасига ғалаба олиб келди, Жаба ҳам БАТЭга (4:1) қарши ўйинда дубль қайд этди, Слимани ҳам “Спартак Трнава” (2:0) дарвозасига 2та гол киритди.\nЭслатиб ўтамиз, Европа лигасининг ҳафта футболчисини аниқлаш учун сўровнома УЕФА расмий сайтида давом этмоқда.


ЭЛ ДАРДИГА ДАРМОН ШИФОКОРЛАР — Teleradio.uz\nЭЛ ДАРДИГА ДАРМОН ШИФОКОРЛАР\nЧироқчи туманида иш фаолиятини олиб бораётган 59-оилавий поликлиникада 58 нафар ходим иш билан таъминланган. Оилавий поликлиникада ишчи-ходим ва беморчалр учун қулай шарт-шароитлар яратилган. Малакали шифокорлар билан биргаликда ҳамширалар ҳам халқ хизматида.\nУмумий амалиёт шифокори Азиза Холиқова нафақат малакали тажрибаси, балки ширинсуханлиги билан беморлар дардига дармон бўлмоқда.\nБош шифокор Нарзулла Эркаев ўзининг бой билими ва йиллар давомида тўплаган тажрибаси билан 59-оилавий поликлиникага мурожаат этаётган ҳар бир фуқарога беминнат хизмат кўрсатмоқда.\nХайринисо Ҳусанова лабаратория бўлимида фаолият олиб бораётган бўлса, Дилфуза Паттаева шошилинч тез тиббий ёрдам бўлимининг ҳамшираси вазифасида кўп йиллардан бери хизмат қилиб келмоқда. Шошилинч тез тиббий ёрдам бўлимига 1 суткада 10-15 та мурожаат тушаётган бўлса, ҳар бир мурожаатни эътибордан четда қолдирмасдан вазифасига масъулият билан ёндашмоқда.\nМуолажа хонасида тиним билмай хизмат қилаётган Гулзода опа Юлдошева ҳам эл хизматида. Унинг қўлидан кўплаб беморлар дардларига шифо топиб, соғайиб кетмоқдалар.\n59-оилавий поликлиника ишчи-ходимлари яратилган қулай шарт-шароитлардан унумли фойдаланган ҳолда, беморларга тўғри ташхис қўйиш ва муолажаани ўз вақтида олиб бориш учун астойдил меҳнат қилмоқдалар.


Хомиладорликда хайз куриш: сабаблари - DAVOLASH DAVOLASH\nХомиладорликда хайз куриш: сабаблари, нимадан далолат бериши, хавфи, тавсиялар\nАвваламбор, аёллар бир нарсани билишлари ва ёдда тутишлари керак: ҳомиладорлик даврида ҳайз тушунчаси том маънода содир бўлиши мумкин бўлмаган нарса. Ҳа, ҳомиладорлик пайтида қон кетиши аёл ҳайз кўриши керак бўлган пайтларда содир бўлиши мумкин, лекин биринчи навбатда уларнинг табиати одатдаги нормал менструациядан жуда фарқ қилади, бу нарса нимадир нотўғри еканлигидан шубҳаланишга ундайди, иккинчидан, ҳар қандай ҳолатда ҳам бу нормадан четланиш ҳисобланади ва шунинг учун шифокор билан маслаҳатлашишни талаб қилади.\nВазият шуниси билан мураккаблашадики, ҳомиладорликнинг ерта даврида ҳайз келиши аёлни нотўғри фикрга олиб келади ва шу сабабли у ҳомиладор бўлганини билмаслиги мумкин. Айниқса ҳомиладорликда ҳайз кўриш ва ҳомиладорликка тестнинг инкорий натижалари биргаликда аниқланса. Айнан шу учун кўпинча шундай ҳолатлар кузатиладики, аёллар 3-4 ойликкача ўзларининг вазияти ҳақида билишмайди. Бироқ, баъзан фақатгина ҳомиладорликни дастлабки босқичларда аниқлашгина уни сақлаб қолишнинг ҳал етувчи омили бўлади.\nХайз нима? Хомиладорликда ҳайз кўриш мумкинми?\nНима учун одатий талқиндаги ҳайз ва ҳомиладорлик бир-бирига мос келмаслигини тушуниш учун, барчамизга мактабда анатомиядан олинган бошланғич билимларни есга олиш кифоя, аммо аксарият аёллар аллақачон уларни фойдасиз деб ҳисоблаб, унутиб юборишган.\nБачадон уч қатламдан иборат: ташқи шиллиқ қават, силлиқ мушаклардан иборат ўрта қават ва ички шиллиқ қаватдан иборат. Ушбу қатламларнинг ҳар бири ўзининг вазифасини бажаради. Мисол учун, миометрий, мушаклар қатлами, ҳомилани ташқи таъсирлардан ҳимоя қилади, шунингдек, туғруқ жараёнида фаол иштирок етади ва унинг қисқаришлари чақалоқни ташқарига итаради.\nБачадоннинг енг ҳаракатчан ва ўзгарувчан қатлами ендометрий дейилади. У ҳайз сиклининг биринчи ярмида ўсади. Ендометрий қалинлашувининг мақсади йўлдош ҳосил бўлгунга қадар ҳомиладорликни сақлаб қолишдир. Шиллиқ қаватга уруғлантирилган тухум ҳужайранинг имплантацияси содир бўлади.\nҲайз — бу ҳомиладорлик бошланмаса, ендометрийнинг тўлиқ рад етилиши. Шиллиқ шикастланган қон томирларидан чиқган қон билан бирга танадан чиқиб кетади ва жараён бошидан бошланади. Енг содда мантиқий ҳисоб-китоблар бизни табиий хулосага олиб келади: ҳомиладорлик даврида ендометрийнинг тўлиқ рад етилиши ҳомила тушишига олиб келади, чунки енди бириккан ҳомилалик тухумни ҳам ўзи билан олиб кетади.\nШундай қилиб, «Ҳомиладорликда ҳайз келиши мумкинми?» ва «Ҳомиладорлик даврида ҳайз кўриш қандай кечади?» деган саволлар ҳеч қандай мазмунга ега емас, чунки аёл ҳомиладор бўлганидан кейин ҳайз кўриши иложсиз нарсадир. Ҳомиладорлик пайтида қон кетиш ҳақида гапириш кўпроқ мантиққа тўғри келади ва бу кўпинча хавф белгисидир.\nХомиладорлик давридаги ҳайз хавфлими?\nАксарият ҳолларда, лекин, бахтга кўра, ҳар доим емас. Албатта, ҳомиладорликнинг дастлабки босқичларда ҳайз доимо ғайритабиийдир, лекин ҳар доим ҳам улар онанинг ва боланинг соғлиғига таҳдид солмайди, баъзи ҳолларда вазият мутлақо хавфсиздир. Бир неча ҳафта давомида қон кетишининг енг оддий ва енг хавфсиз сабаби — ҳомилалик тухумнинг имплантация даври ҳисобланади. Ушбу жараён қон томирларига шикаст йетказиши мумкин, демак қиндан қон ажралиши мумкин. Бироқ, баъзан имплантация қон кетиш шаклидаги аломациз ҳам ўтиши мумкин.\nҲомиладорлик пайтида танқис ҳайз организмга зарар йетказмайдиган бошқа ҳолларда ҳам содир бўлиши мумкин. Мисол учун, агар уруғлантирилган тухум ҳужайра шиллиқ қаватга ҳайз кўриш бошланишидан олдин бирикишга улгурмаса. Бу жараён 7 кундан 15 кунгача давом етади, шунинг учун унинг кечикиши қайд қилиниши меъёрий ҳолат, аммо жуда кам учрайди. Ушбу босқичда ҳеч қандай гормонал ўзгаришлар содир бўлмайди, демак, менструал қон кетиши ҳам бекор қилинмайди. Кечикиш еса фақат кейинги сиклда содир бўлади. Бўлиши керак бўлган вақтдан бир ой ўтиб. Камдан кам ҳолларда, бир вақтнинг ўзида ёки деярли бир вақтнинг ўзида турли тухумдонларда 2 та бошқа-бошқа тухум ҳужайралар ривожланади. Агар улардан бири уруғлантирилса ва иккинчиси рад етилса, унда ҳайз ҳомиладорлик даврида ҳам содир бўлади.\nҲомиладорлик пайтида ҳайз кўришнинг яна бир сабаби: турли гормонал касалликлар. Мисол учун, прогестерон йетишмовчилиги ёки еркаклар гормонлари — андрогенларнинг кўплиги. Униси ҳам, буниси ҳам маълум бир вақтга қадар ҳомиладорликни хавф остига қўймайди, албатта агар аниқ чегараларни кесиб ўтмаса. Мураккаб вазиятларда асоратлар ҳам жиддийроқ бўлиши мумкин. Яхшиямки, ҳар иккаласи ҳам гормонал дори-дармонларни қабул қилиш орқали осонликча тузатилади, лекин у ўз вақтида шифокорга мурожаат қилишни талаб қилади. Бу дори-дармонларни ўзингиз мустақил «белгилашингиз» хавфлидир.\nХомиладорликда ҳайз кўришга сабаб бўладиган патологиялар\nҲомиладорлик пайтида қандай ҳайз ўрин егаллашига кўра турли ташхисларни қўйиш мумкин ва улар ҳар доим ҳам аҳамияциз емас. Дастлабки босқичларда қон кетиши кўпинча ҳомилалик тухумнинг кўчиши ва натижада ҳомила тушиши хавфини кўрсатади.\nАгар кўчиш кичик бўлса, организм ҳомиладорликни сақлаб қолиш учун прогестерон ишлаб чиқариш ҳажмини ошириб, вазиятни ўзи мустақил ҳал қила олади. Бундай ҳолда, ажралмалар танқис, еҳтимол, қориштирувчи бўлади. Булардан бошқа аломатлар бўлмаслиги ҳам мумкин. Анча мураккаб ва хавфлироқ ҳолларда ҳомиладорлик даврида оғриқли, кўп қон кетишли ҳайз кўриш содир бўлиши мумкин. Бундай аломатлар дарҳол шифокорга мурожаат қилиш, шунингдек, ётоқ тартибига амал қилиш ва тўлиқ дам олиш учун кўрсатма ҳисобланади. Охиргисига амал қилиш ёки қилмаслик ҳомиладорликни сақлаб қолиш масаласида якуний ҳал қилувчи омил бўлиши мумкин, шунинг учун уни еътиборсиз қолдириб бўлмайди.\nАфсуски, ушбу тавсияга кўплаб аёллар жиддий ёндашишмайди ва уйдаги йенгил ишларни бажариш ётоқ тартиби билан бир хил деб ҳисоблашади: албатта, кечқурун турмуш ўртиғи ишдан оч қолиб келса, тўшакда ётиб бўлармиди? Аслида, йенгил супуриш ҳам ҳомила тушиши хавфи бўлган тақдирда жуда кучли зўриқиш саналиши мумкин. Шунинг учун ҳам бу ташхис қўйилган беморларни иложи борича касалхонага ётқизишга ҳаракат қилишади, бу еса аёлларнинг ётоқда дам олишларини кафолатлайди.\nҲомилалик тухумнинг кўчиши турли сабаблар томонидан чақирилган бўлиши мумкин. Мисол учун, миометрийдаги ўсмалар ёки ендометриоз ўчоғи (агар бирикиш айнан шикастланган жойда содир бўлса). Бу ҳомилада кислород йетишмаслигига олиб келади ва натижада унинг ўлими қайд қилинади.\nИрсий касалликлар ёки она қорнида ўтказилган касалликлар (асосан инфекцион) натижасида патологик ўзгаришлар ҳам ҳомила тушишига сабаб бўлиши мумкин. Бундай ҳолда, еҳтимол, ҳомиладорликни сақлаб қолиб бўлмайди, фақатгина рад етилган ҳомилани ўрганиш ва келажакда бундай ҳолатларни олдини олиш учун ҳаракат қилса бўлади.\nБаъзи аёлларнинг ҳомиладорлик пайтида ҳайз кўришига олиб келадиган бошқа ташвишга соалдиган ташхис — бачадондан ташқари ҳомиладорликдир. Бундай ҳолда уруғлантирилган тухум ҳужайра бачадонга емас, фаллопий найига бирикади. Ембрион ўсиб бориши билан унга жой камлик қила бошлайди, натижада най ёрилиши мумкин, бу ички қон кетиш туфайли она ҳаётига таҳдид солади. Шифокорлар она ҳаётини сақлаб қолишни уддалашса ҳам (бу еса юқори еҳтимолдир), аёлларнинг репродуктив вазифаси йўқотилади, чунки ёрилган бачадон найини тиклаб бўлмайди.\nАгар аёл ва унинг гинекологи бачадондан ташқари (ектопик) ҳомиладорликка шубҳа қилишса, ташхисга аниқлик киритиш учун бемор дарҳол УТТга юборилади, агар ташхис тасдиқланса, зудлик билан жарроҳлик аралашуви зарур бўлади. Илгари, бу қорин операцияларини талаб қиларди, енди еса ектопик ҳомиладорлик лапароскопия билан олиб ташланди. Лапароскопияда учта кичик тирқиш очилиб, биттасидан қорин бўшлиғига видеокамера, қолганларидан манипуляторлар киритилади ва улар ёрдамида ҳомилалик тухум олиб ташланади.\nЛапароскопия қорин операциясидан кўра анча шафқатли усул. Ушбу операциядан кейинги реабилитация (тикланиш) даври тахминан 2 баравар кам. Иккинчи кунда аёл мустақил ўрнидан тура олади. Озиқ-овқат маҳсулотларидан мажбуран воз кечиш вақти ҳам камаяди. Ва лапароскопия естетик нуқтаи назардан ҳам яхшироқдир — учта кичик, деярли кўринмас чандиқ бутун қорин бўйлаб ўтакзилган кесмадан анча яхшироқ кўринади.\nХомиладорлик пайтида ҳайз нимаси билан хавфли?\nТушуниш қийин емас, ўз-ўзидан ҳомиладорликда ҳайз (тест натижалари ижобий бўлганида) хавфли емас, фақат, агар қон кетиш жуда кучли бўлмаса ва жиддий қон йўқотиш кузатилмаса. Кўп ҳолларда ҳомиладорлик пайтида фақатгина ҳайзнинг сабабчилари хавфлидир.\nАксарият ҳолларда бўлгани каби, бу ҳолда ҳам аёллар гинеколог билан маслаҳатлашмасдан мустақил ташхис қўя олмайди. Лекин бунга жуда тез-тез ҳаракат қилишади: дугоналари билан маслаҳатлашади, аёллар форумларини кўриб чиқишади ва вақтларини йўқотишади. Афсуски, бир қатор ҳолларда бунинг оқибатида ҳомиладорлик ва аёлнинг соғлиғи ёмонлашади.\nШунинг учун ҳомиладор аёллар ҳам, ҳомиладор бўлмаган аёллар ҳам ўз организмига еҳтиёткор ва еътиборли бўлишлари керак. Менструал сиклнинг ҳар қандай ўзгаришлари: ҳайзнинг табиати, консистенцияси, тўкислиги ва шунга ўхшаш ўзгаришлар ташвишга сабаб бўлиши мумкин. Ташхисни аниқлаштириш учун зудлик билан шифокорга мурожаат қилиш тавсия етилади.\nВа шуни яна бир бор таъкидлаб ўтиш керак: нима учун ҳомиладорликда ҳайз келиши сабаби муҳим емас, муҳими ўз вақтида шифокорга мурожаат қилишдир. Қанчалик тез ташхис қўйилса ва даволаш бошланса, ҳомиладорликни сақлаб қолиш еҳтимоли шунчалик юқори бўлади.\nВа ҳатто шифокор ташвишланиш учун ҳеч қандай сабаб топмаса ҳам, у ҳомиладор аёлни тинчлантиради. Аёл ҳеч қандай даҳшатли воқеа содир бўлмаганлигини ва барча ўзгаришлар мутлақо хавфсиз еканлигини билиб олади. Зеро бўлажак она учун қўшимча стресс ва ҳавотир мутлақо керак емас.


Китобда пайдо бўлган «сув омбори» тақдири нима бўлди? - IARC UZ\nКитобда пайдо бўлган «сув омбори» тақдири нима бўлди?\n16 июн 2019 10:14 249\nТабиий офат – кўчки, сел, тошқин, зилзила – бу офатларнинг номининг ўзиёқ киши қалбини қўрқувга солади. Улар ортидан келадиган талофатлар одамларга ҳам моддий, ҳам маънавий хавф солади.\nЖорий йилнинг серёғин кунларида Ўзбекистоннинг айрим ҳудудларида, жумладан, Қашқадарёнинг айрим туманларида ана шундай табиий офатлар кузатилди. Айниқса вилоятнинг Китоб туманида жойлашган қатор тоғолди қишлоқларига жиддий зарар етди. Аспидухтор, Девонбола, Жовуз, Матмон ва Шут қишлоқлари аҳолиси кўчки оқибатида жиддий хавотирга тушишди. (Видео) https://youtu.be/76uodqRl1rA\n2019 йилнинг 28 апрель куни Китоб туманидаги юқорида номлари келтирилган қишлоқларни шаҳар билан боғлайдиган ҳудудда кўчки содир бўлади. Оқибатда ҳудуддан оқиб ўтувчи Жиннидарё йўли бекилиб, атрофга сув тошади. Сув кўтарилиб, бешта қишлоқни шаҳар билан боғловчи йўл сув билан қопланади. Бу ҳам камдек, йўл ёқасида ўрнатилган электр симёғочлари сувга ғарқ бўлади. Қишлоқ аҳолиси чироқсиз қолади.\n«Ўша куни ва ундан икки-уч кунлар олдин (мазкур ҳудудда кучли ёғингарчиликлар 24 апрелдан бошланган) жуда кучли ёмғир ёғди. Одамлар хавотирга тушиб қолди. Чунки биз томонларда кучли шамол ва жала тез-тез кузатилса-да, бу галгиси бошқача, ҳақиқатда, кучли эди.\nЎйлаганимизча ҳам бор экан. Кўчки бўлди. Буни ўзимизда «тоғ кўпчиди» дейди. Бу ҳодиса камдан-кам кузатилади, аммо бу қадар катта даражада эмасди. Шундан сўнг, йўлимиз ёпилиб қолди, электр тамоман ўчди», - дейди фуқаролардан бири Остонов Шермардон.\nВазият ҳақиқатан ҳам ўта фавқулодда ҳолатга келиб қолган эди.Расмий маълумотларда шундай дейилади: «Олиб борилган кузатувлар натижасига кўра, Китоб тумани, «Кўхсор» МФЙга қарашли Деновбола қишлоғининг шаҳар маркази билан боғловчи ягона «Паландара – Жовуз – Девонбола» автомобиль йўлининг 39-километрида Девонбола йўналиши бўйича йўлнинг чап томонида Жиннидарё ўзанидан тошиб чиқади. Дарё ўзани бўйлаб кўчки массаси 4-6 метр қалинликда 100 метр масофагача оқиб келади.\nҲозирда кўчки таъсирида Девонбола қишлоғини шаҳар маркази билан боғловчи ягона автомобиль йўлининг 50 метр қисмини кўчки массаси батамом қоплаб олган ва 200 метрдан кўп бўлган қисми сув остида қолган. Бундан ташқари, Деновбола қишлоғини электр энергияси билан таъминловчи катта кучланишга эга бўлган 7 дона таянч столбаси яроқсиз ҳолга келиб, электр симлари кўчки массаси остида қолган».\nМазкур ҳолатни бартараф этиш мақсадида Китоб тумани ҳокимлиги томонидан 1 дона бульдозер, 1 дона чўмичли экскаватор, 1 дона болғали экскаватор муҳандислик техникаларини жалб этган ҳолда йўлнинг 200 метр қисмидаги кўчки массасини олиб ташлаш, таъмирлаш ҳамда транспорт воситалари қатновини йўлга қўйиш мақсадида қўшимча айланма йўл ташкил этиш мақсадида зарур ишлар бошлаб юборилган.\nКитоб тумани ҳокимининг чегара масалалари бўйича ёрдамчиси Файзулла Султонов бизга бу борада қуйидаги маълумотларни тақдим этди: «Юз берган кўчкини бартараф этиш учун штаб ташкил қилинди. Аҳолининг электр таъминотига бўлган эҳтиёжини қондириш мақсадида 23та симёғоч ўрнатилди ва 400 метр сим тортилди.\nОдамларга 88 халта ун, 1 тонна ўсимлик ёғи, 2 тонна «солярка», 100та газ баллон олиб бориб тарқатдик. Туман тиббиёт бирлашмасидан зарур мутахассислар мазкур ҳудудларга йўналтирилди ва улар аҳолига хизмат кўрсатишди. Кўчма дорихоналар ташкил этилди. Йўл ёпилиб қолгани боис, қишлоқлардаги пенсионерларнинг маблағлари масаласи каби ташкилий ишлар режа қилиниб, ўз вақтида етказилди. Мазкур кўчки жуда катта масса билан мазкур ҳудудга «оқиб келди». Тоғлар сувга тўйинди, булоқлар ўз сувини қўйиб юборди. Айни дамда кўчкини олганимиз билан, у йўлни яна ёпади. Чунки кўчкининг таги лойқа, уни дарё ювяпти. Бу кўчкининг маълум миқдорда массасини камайтириб келаверади. Бу жараён ойлар давомида бўлади. Дарё кўчкидаги массани тушириб олиши керак».\n«Биз буни кутмагандик. Гапни кўпиртирмаяпман, аммо йўлни очиб беришади деб сира ўйламагандик. Қишлоқларимизнинг асосий даромади картошка етиштириш. Айримлар чорва билан ҳам шуғулланади. Кўчки хайриятки, ерларимизга эмас, фақат йўлимизга келди», дейди фуқаролардан бири Ҳасан Ҳамидов.\nУнинг сўзларига кўра, июнь ва июль ойларида ҳашар қилинади. Фақат Жиннидарё келган кўчкини ювиб кетиши керак.\nИшлар олиб борилаётган бир вақтда вилоят ҳокими Зафар Рўзиев ҳудудга ташриф буюрди ва сайёр қабул ўтказди. Унда вилоят ва туман секторлари, бошқарма ва ташкилотлар, мурожаатчи фуқаролар ва кенг жамоатчилик вакиллари иштирок этди. Тадбирлар давомида аҳоли мурожаатига асосан арзонлаштирилган нархдаги озиқ-овқат маҳсулотлари ярмаркаси ташкил этилди. Кам таъминланган оилаларга бепул ун, ёғ ва бошқа озиқ-овқат маҳсулотлари, уларнинг фарзандларига кийим-кечак тарқатилди. Ўрганишлар доирасида бепул тиббий кўрик ҳам ташкил этилиб, Деновбола ва Жовуз қишлоқлари аҳолиси тиббий кўрикдан ўтказилди.\nАйни кунларда мазкур ишларни янада самарали ташкил этиш, қишлоқларни шаҳар билан боғловчи йўлни қайтадан очиш учун зарур ишлар қилинмоқда.\nБу ишларни бажарилиши, ҳукумат ва ҳокимиятни ўз аҳолиси, халқ манфаатини кўзлаб чора-тадбирлар режалаштириши табиий. Муддао мана шундай ишлар давомий бўлсин. Чунки бундан барчамиз ютамиз – халқ ҳам, ҳукумат ҳам.


11 апрел 2021, Тошкент вақти: 22:50\nБош прокурор Аида Салянова коррупцияга аралашган депутатларнинг барчасини жазоламоқчи.\n14 ноябр куни Қирғизистон парламентида чиқиш қилган Бош прокурор Аида Салянова яқин орда бир қатор депутатларни жиноий жавобгарликка тортиш учун рухсат олгани парламентга келиши ҳақида маълумот берди.\n-Айрим фактлар юзасидан бир қатор депутатларга жиноят иши очилиши мумкин. Ҳозирги кунда очилган жиноят ишлари ҳам бор. Бу ишлар етарли даражада тайёр бўлганидан сўнг мен бу ҳужжатларни кўтариб парламентга келаман. Ҳозир жиноий жавобгарликка тортилиши мумкин бўлган депутатлар исмини ошкор этишга эртароқ, -деди Аида Салянова.\nБишкекликлар орасида энг яхши мэр сифатида шухрат қозонган Наримон Тулеевнинг ҳибс қилиниши катта шов-шувга сабаб бўлган эди.\nПарламент депутати Наримон Тулеев Бишкек шаҳар мэри лавозимини эгаллаб турганида давлатга 100 миллион сўм миқдорида зиён келтирганликда айбланмоқда. Бош прокурорга кўра, унинг иши бир неча кундан сўнг судга ўтказиб берилади. Депутат Садир Жапаров, Қамчибек Ташиев, Талант Мамитов 3 октябрда намойиш уюштириб, парламент ва президент маъмурияти жойлашган Оқ уйни босиб олишга ҳаракат қилганликда айбланиб ҳибс қилинган. Уларга нисбатан жиноят ишлари ҳозирча якунлангани йўқ. Депутат Нурлан Сулаймоновга ҳам коррупция айблови билан жиноят иши очилган.\nПарламент махсус комиссияси депутат Наримон Тулеевни ҳибс қилиш жараёнида қонун меъёрлари бузилганини иддао қилди.\n-Аввал ҳибсга олиб, ҳужжатларни бошқа куни тўлдириш тергов амалиётига айланиб қолди. Тулеевни ҳибс қилганларидан сўнг бир неча ой ўтгачгина Бош прокурор бизга бу борадаги ҳужжатларни тақдим қила олди. Ҳолбуки бу иш ҳибсга олинишдан олдин амалга оширилиши керак эди, - деди комиссия раиси Қурманбек Осмонов.\nДепутат Қамчибек Ташиев ва унинг тарафдорлари Оқ уйга девор ошиб киришга ҳаракат қилмоқда.\nПарламент махсус комиссияси депутат Нурлан Сулаймонов икки ойдан бери Германияда юрагини даволатаётгани, шунинг учун у Қирғизистонга қайтиб келганида уни ҳибс қилмай жиноий ишни якунига етказиш юзасидан қарор лойиҳасини таклиф қилди. Лекин Қирғизистон парламентининг кўпчилик депутатлари бу қарорга қарши чиқишди ва “парламент ҳуқуқ-тартибот тузилмаларига тергов олиб боришда ҳалақит бериши керак эмас. Ким бўлишидан қатъий назар, жиноят қилганидан сўнг жазога тортилиши лозим”, деган нуқтаи назарни билдиришди.\n-Агар қонунни бузган депутатлар бўлса, улар даҳлсизлик мақомини ўзлари учун қалқон қилиши керак эмас. Депутат бўладими, вазир бўладими, жавобгарликка тортилиши шарт. Жамоатчилик бизга ҳудди мана шундай талабни қўймоқда, - деди депутат Эркин Алимбеков.\nПарламент депутатлари ўз ҳамкасбларига нисбатан очилган жиноят ишларини ва айрим депутатларнинг ҳибсда сақланаётганини сиёсий қувғин сифатида баҳоламасликларини билдирмоқдалар. Бироқ мухолифатдаги “Ата Журт” партияси 3 октябрда Оқ уйни босиб олишга ҳаракат қилгани учун ҳибс қилинган партиядошлари – депутат Қамчибек Ташиев, Садир Жапаров ва Талант Мамитовни сиёсий қувғин жабрдийдалари сифатида тилга олмоқда.\nБишкекда оқсоқоллар митинг ўтказди


Канададаги ўрмон ёнғинлари оқибатида 600 та хонадон ёниб кетди\n16:37 / 07.05.2016\nКанада расмийлари Британия Колумбияси вилоятида кузатилаётган ўрмон ёнғинлари боис махалий аҳолини хавфсиз жойга олиб чиқа бошлади. Ўрмон ёнғинлари минглаб кишиларнинг хаётини издан чиқаприб юборди. Вилоят шимолий-шарқидаги Форт-Сент-Джон шаҳридан 500дан ортиқ киши олиб чиқилди. Блюберри-Ривер аҳоли пунктидан ҳам шунча аҳоли олиб чиқилгани айтилмоқда. Шуни таъкидлаш керакки, бундан аввал ўтган якшанбадан бошлаб мамлакат ғарбидаги Альберта вилоятида ўрмон ёнғинлари бошлангани хақида хабар тарқатилган эди. Мазкур вилоятнинг асосан ҳиндулар истиқомат қиладиган Форт-Мак-Мюррей шаҳри яқинида ёнғинлар ҳамон бартараф этилганича йўқ. Вилоят расмийлари шаҳар атрофида фавқулотда ҳолат жорий қилишга мажбур бўлди. Шаҳарда истиқомат қилаётган 80 мингдан ортиқ киши хавфсиз жойга олиб чиқилди. Одамлар Форт-Макмюррей шаҳридан 300 километр узоқликдаги Лак ла-Биш шаҳрига етиб келди. Форт-Макмюррей шаҳридаги аэропортга самолётлар қўнмаяпти. Учиш-қўниш майдончаларидан одамларни хавфсиз жойга олиб чиқишда фойдаланилмоқда.\nМаълумотларга кўра, шаҳардаги бир минг 600 дан ортиқ хонадон ёниб кулга айланган. Қурбонлар ҳамда жароҳат олганлар ҳақида ҳозирча хабар тарқатилмади. Альберта вилоятида кузатилаётган 49та ёнғин ўчоғини бартараф этишга 1 минг 110 нафар ўт ўчирувчи, 145 та вертолёт, 138 дона оғир техника ва 22 та самолёт-цистерна жалб қилинди. Тарқатилаётган хабарларга кўра ўт ўчирувчилар 7 та ёнғин ўчоғи устидан назоратни йўқотган.\nЎрмон ёнғинлари Альберта вилоятининг 100 минг гектар худудини қамраб олди. Бундан аввал 85 минг гектар худуд аланга ичида қолгани айтилган эди.\nМутахассисларнинг фикрича, ўрмон ёнғинлари суғурта компаниялари учун қимматга тушади. Ҳозирча бу рақам 7 миллиард 800 миллион АҚШ доллари миқдорида кўрилмоқда. Шу тариқа мамлакат тарихида энг қимматга тушган табиий офат Алберта вилоятида қайд қилинди. Эслатиб ўтамиз, 2011 йил Альберта вилоятининг Слейв-Лейк шаҳрида юз берган ёнғин оқибатида 374 та бино ёниб кулга айланган, 19 мингта уй қисман вайрон бўлган эди. Ўшанда суғурта компаниялари жабрдийдаларга 500 миллион доллардан ортиқ пул берган эди. Айни дамда ёнғин кузатилаётган Форт-Мак-Мюррей шаҳри эса Слейв-Лейк шаҳридан ўн баробар катта бўлиб, кўриладиган зарар ҳам анча кўп бўлади. Таҳлилчилар бу галги ёнғин Канада тарихидаги энг йирик табиий офат бўлиб қолишини айтишмоқда.\nАльберта вилоятидаги ёнғинлар мамлакатдаги нефт қазиб олувчи қувватларнинг учдан бир қисмини ишдан чиқарди. Айрим қувурлар беркитилди. Таҳлилчиларнинг сўзларига қараганда, Альберта вилоятида Канададаги асосий нефть конлари жойлашган. Мутахассисларнинг айтишича, аланга кенг тарқалаётгани боис пайшанба куни бир кечаю кундузда 640 минг баррелни ташкил қилувчи лойихалар тўхтатилган. Айрим нефть конлари ёнғин кузатилаётган худудларда жойлашмаган бўлишига қарамай, еттита компания ва иккита оператор ўз ходимлари хавфсизлигини таъминлаш мақсадида фаолиятини тўхтатишга қарор қилди. Жумладан, ConocoPhillips фаолиятини тўхтатиб, ходимларини хавфсиз жойга олиб чиқди. Хитойнинг CNOOC компаниясига тегишли Nexen Energy ҳам нефть қазиб олиш борасидаги Long Lake лойиҳасини тўхтатди. Бир кунда 350 минг баррел нефть қазиб оладиган Suncor Energy ҳам Форт-Макмюррей яқинидаги кондаги фаолиятини тўхтатишга қарор қилди.\nҲозирча об-ҳаво бўйича мутахассислар кўнгилни кўтарувчи сўзларни айтишмаяпти. Уларнинг фикрича шанба ва якшанба кунлари шамол кучаяди. Бу ўз-ўзидан алангаларнинг кенг қамровли тус олишини англатади. Айни дамда минтақада шамолнинг тезлиги бир сонияда 20 метрни ташкил қилмоқда. Бунинг устига кунлар исиб кетган. Қутқарув хизматлари бундай вазиятда “тилсиз ёв”га қарши самарали кураш олиб боришнинг имконияти йўқлигини тан олишмоқда.\nКанадага бир қатор мамлакатлар ўрмон ёнғинларига қарши курашда ёрдам бериш таклифи билан чиқди. Айни дамда бу таклифлар ўрганиб чиқилмоқда. Бу ҳақда Канада жамоат хавфсизлиги ва фуқоро мудофаси вазирлигининг вакили Милен Крото маълум қилди. Канада миллий хоккей лигаси (НХЛ) Қизил Хоч ташкилотига 100 минг доллар миқдорида маблағ берди.


Ислом Каримовнинг оиласи ҳақида янги маълумотлар эълон қилинди - Уч илдиз\nby Тўлқин Эшбек · 30.12.2017\nИслом Каримов фонди Ўзбекистон биринчи президентининг оиласига алоқадор янги\nфотосуратни эълон қилди. Шунингдек, бу борада қатор маълумотлар берилган. Бу ҳақда жамғарманинг “Фейсбук”даги саҳифасида хабар қилинди.\nЗиёли бу оилада ўғилларнинг муносиб таълим олишига бирламчи вазифа сифатида эътибор қаратилган эди. Вақтнинг ўзи бу ҳаётий тутум қанчалар тўғри бўлганини кўрсатди”, — дейилади жамғарма хабарида.\nNext story Ўзбекистон Республикаси Фанлар академиясининг ҳақиқий аъзоларини тасдиқлаш тўғрисида\nPrevious story Фоторепортаж: Сергелида метро ва янги кўп қаватли турар-жойлар қурилиши авжида


Кроссовкаларни ким яратганлигини биласизми? - Zamin.uz\n14:48 / 24.10.2019\nКроссовкаларни ким яратганлигини биласизми?\nУларнинг яратилиши ҳийла узоқ вақтни ўз ичига олади. XVIII асрнинг охирида одамлар плимсоллс деб номланган каучук туфли пойабзал кийишган, аммо улар жуда қўпол эди - сабаби, ўнг ёки чап оёқни фарқлаб бўлмасди. Тахминан 1892 йилда АҚШ каучук компанияси Кедс деб номланган канвас билан қулайроқ бўлган каучук кроссовкалар ишлаб чиқарди. 1917 йилга келиб, бу кроссовкалар оммавий ишлаб чиқарила бошланди.\nЎша йили Марқуис Конверсе баскетбол ўйинчилари учун "Конверсе Алл-Старс" деб номланган биринчи пойабзалини ишлаб чиқарди. 1923 йилда Индиана халқи юлдузи Чак Тейлор бу оёқ кийимларни маъқуллади ва улар Чак Тейлор Алл-Старс номи билан машҳур бўлишди. Булар ҳозир ҳам энг кўп сотиладиган баскетбол пойабзали ҳисобланади.\n1924 йилда кроссовкалар халқаро миқёсда кенг тарқалди. Айнан шу пайтда немис Ади Дасслер исмли йигит кроссовканинг бир турини яратди: "Адидас". Ушбу товар дунёдаги энг машҳур спорт пойабзали бўлди. Трек юлдузи Жесси Оуэнс Адидасни 1936 йилги Олимпиада ўйинларида тўртта олтин медални қўлга киритганида кийган. Адининг укаси Руди яна бир машҳур спорт пойабзал компаниясини - "Пума"ни ташкил қилди.\nXX асрнинг биринчи ярмида спорт пойабзали асосан спорт ўйнаш учун кийилган. Аммо 1950 йилларда болалар уларни мода белгиси сифатида кийишни бошладилар. Оммабоп исёнчи "Асоссиз қўзғолон" фильмидаги Жеймс Динни кроссовкаларда телевизорда пайдо бўлгандан сўнг, янада кўп ёшлар унга эргашишди.\n1984 йилда Майкл Жордан спорт кийимларини сотиш бўйича шартнома тузганда кроссовкалар савдоси ҳақиқатан ҳам бошланган ҳисобланади. Иордания НБАдан кетганидан кейин ҳам унинг пойабзаллари энг яхши сотилувчи мол бўлишда давом этди. Нике, Реэбок ва Адидас сингари компаниялар рақобатлашганда, улар кроссовкалар кўринишини ўзгартириб, турли рангларни қўшиб, янги элементлар билан бойитиб боришди.\nЯнги инновацион технологияларда яратилаётган кроссовкаларнинг самарадорлиги ошиб бормоқда. Янги турдаги кроссовкаларни кутиб олиш давом этмоқда: Спира пойабзаллари, масалан, оёқдаги стрессни камайтириш учун оёқ тагида массаж қилувчи аппарат ўрнатилганлари. Албатта, бу каби янгиликлар нархи билан бирга келади: атлетик пойабзал одатда бир жуфт учун 100 доллардан кўпроқ туради!\nКроссовка Пума Адидас атлетик поябзал «Замин» янгиликларини «Вконтакти»да кузатиб боринг\nСпорт ва допинг: Ғалаба ортидаги фармакология\nNike кроссовкаси "допинг" деб топилди\n11 ёшли қизча халқаро мусобақада ялангоёқ югуриб учта олтин медални қўлга киритди (фото)\nЎзи боғичланувчи Nike кроссовкалари сотила бошланди\nNike'нинг автомат боғичли кроссовкалари сотуви йўлга қўйилмоқда\nДунёда коронавирусдан 17 вакцина одамларда синовдан ўтказилмоқда\nТуркияда мушак ишлаб чиқарилувчи фабрикада портлаш юз берди (видео)\nЖССТ чегаралар очилганидан сўнг вазият ёмонлашиши мумкинлигини билдирди\nКореялик Даниел: “Нега Исломни қабул қилдим?”\nШаҳзод Убайдуллаев: "Терма жамоадан таклиф олишга тайёрман"\nФутбол мутахассисларини тайёрлаш маркази очилиш маросими бўлиб ўтди\nСалоҳ учун "Олтин бутса" муҳимми ёки "Ливерпуль"нинг рекорди?\nШаҳрам Ғиёсов- Франсиско Рохо имкониятлар қандай ёхуд уларнинг фаолияти ҳақида...\nҲасанбой Дўсматов "Ўзбекистон белгиси" кўкрак нишони билан тақдирланди